title: Albanian kirkko

text: Albanian kuningas Urnair kääntyi kristityksi noin vuonna 370. Kuningas Vatšagan III Hurskas julisti 400-luvun lopussa kristinuskon valtionuskonnoksi ja ryhtyi vainoamaan zarathustralaisia. Hänen aikanaan vuosina 487–488 pidettiin kirkon kaanonit laatinut Albanian kirkolliskokous. Armenialaiseen perinteeseen tukeutuneella Albanian kirkolla oli ilmeisesti jo tuolloin käytännössä itsenäinen asema. Vuosien 551–552 tienoilla sen johtaja Abas sai katolikoksen arvonimen. Hän residenssinsä oli Partavin kaupungissa (nykyinen Bərdə). 680-luvulla Albanian ja Armenian kirkot yrittivät turhaan käännyttää Derbentin pohjoispuolella asuneita paimentolaisia. Albanian kautta kristinusko levisi Dagestanin pohjoisosaan.


title: Albanian kirkko

text: Albanian kirkko noudatti Khalkedonin kirkolliskokouksen oppeja ilmeisesti vuonna 706 järjestettyyn Partavin kirkolliskokoukseen saakka, jolloin Armenian katolikos syrjäytti arabien tuella Albanian katolikoksen Nersesin. 800-luvun loppupuolella Kurajoen pohjoispuolella sijaitseva alue liittyi ortodoksiseen Georgian kirkkoon. 600-luvun puolivälistä jatkunut islamin ja kristinuskon välinen kamppailu päättyi 1000-luvulla, jolloin suurin osa alueen väestöstä oli kääntynyt muslimeiksi. 720-luvulta lähtien arabit liittivät Albanian kirkon Armenian monofysiittisen kirkon alaisuuteen.


title: Albanian kirkko

text: Monofysiittinen Albanian kirkko taantui 800–1100-luvuilla. Katolikosten residenssinä toimi 900–1000-luvuilla Hamšin luostari. Kirkollisen elämän keskuksia olivat 1000-luvulla Vuoristo-Karabah (Artsah) ja 1100-luvulla Qaxin ja Zaqatalan seutu. 1300–1400-lukujen vaihteessa katolikosten residenssi siirtyi Vuoristo-Karabahin hengellisenä ja poliittisena keskuksena toimineeseen Gandzasarin luostariin.


title: Albanian kirkko

text: Venäjän keisari lakkautti Gandzasarin patriarkaatiksi kutsutun Albanian katolikoksen viran vuonna 1815. Sen tilalle perustettiin Armenian katolikoksen alaiset Artsah-Şuşan ja Şamaxın hiippakunnat sekä Armenian kirkon Tbilisin konsistorin alainen Gəncən apulaispiispan virka.


title: Hodihodi

text: Hodihodi oli afrikkalaiseen arkeen perustuva verkkopeli, jossa pelaaja voi valita neljästä eri hahmosta mieleisensä. Neljäs hahmo on lääkäri, jonka saa sitten vasta kun kaikki roolit on pelattu loppuun.


title: Laponia

text: Laponia on Ruotsin Lapissa sijaitseva Euroopan suurin yhtenäinen luonnonmaisema. Sen luonto on säilynyt lähes koskemattomana. Nimi tulee Lapin latinankielisestä nimestä.


title: Laponia

text: Laponia on kooltaan 9 400 neliökilometriä ja siihen kuuluu neljä kansallispuistoa (Sarek, Muddus, Padjelanta ja Stora Sjöfallet) ja kaksi luonnonsuojelualuetta (Sjaunja ja Stubba). Hallinnollisesti Laponia sijaitsee Norrbottenin lääniin kuuluvissa Arjeplogin, Jällivaaran ja Jokimukan kunnissa. Laponiaan kuuluu myös Sulitelman jäätikköalue, Rapadalenin suistoalue ja Tjuoltadalen. Maisemaa leimaavat tunturit, jäätiköt, suot ja aarniometsät. Alueella on rikas kasvillisuus ja eläimistö sekä monia uhanalaisia lajeja.


title: Laponia

text: Vuonna 1996 Laponiasta tuli UNESCOn maailmanperintökohde. Laponia on sekä kulttuuri- että luontokohde, koska saamelaiset käyttävät Laponiaa edelleen porojensa laidunmaana niin kuin ovat tehneet jo satoja vuosia.


title: Ammoniumrauta(II)sulfaatti

text: Ammoniumrauta(II)sulfaatti ((NH)Fe(SO)) on ammonium-, rauta- ja sulfaatti-ionien muodostama epäorgaaninen ioniyhdiste. Luonteeltaan se on kaksoissuola ja esiintyy usein heksahydraattina (NH)Fe(SO)·6HO (CAS 7783-85-9), jolloin sitä nimitetään Mohrin suolaksi. Yhdistettä käytetään pääasiassa analyyttisessä kemiassa. Ammoniumioni ja rauta muodostavat myös toisen sulfaattikaksoissuolan ammoniumrauta(III)sulfaatin, jossa rauta on hapetusluvulla +III.


title: Ammoniumrauta(II)sulfaatti

text: Ammoniumrauta(II)sulfaattia saadaan ammonium- ja rauta(II)sulfaattien välisellä reaktiolla. Aineet liuotetaan veteen ja joukkoon lisätään hieman rikkihappoa ja tuote uudelleenkiteytetään liuoksesta.


title: Ammoniumrauta(II)sulfaatti

text: Ammoniumrauta(II)sulfaattia käytetään pääasiassa analyyttisessä kemiassa. Se on sekä kiinteänä että liuoksena vaikeammin hapettuva kuin esimerkiksi rauta(II)sulfaatti ja soveltuu siten paremmin primääriseksi standardiksi määritettäessä hapettavien titrausliuosten konsentraatioita. Yhdistettä käytetään erityisesti kromaatti-, cerium(IV)- ja permanganaattititrauksissa primäärisenä standardina tai takaisintitrauksissa.


title: Jaya Bachchan

text: Jaya Bachchan (o.s. Bhaduri, s. 9. huhtikuuta 1948) on intialainen näyttelijä ja poliitikko. Häntä pidetään yhtenä aikansa parhaista hindinkielisistä näyttelijättäristä.


title: Jaya Bachchan

text: Intian valtio myönsi Bachchanille Padma Shri -palkinnon vuonna 1992. Hän on voittanut yhteensä yhdeksän Filmfare Awards -palkintoa, mukaan lukien vuonna 2007 saatu elämäntyöpalkinto.


title: Jaya Bachchan

text: Jaya Bachchan on naimisissa näyttelijä Amitabh Bachchanin kanssa. Heillä on kaksi lasta, Shweta Bachchan-Nanda ja Abhishek Bachchan, joka on myös tunnettu näyttelijä.


title: Virtuaalimalli

text: Virtuaalimalli on tietokoneella oleva kolmiulotteinen malli (3d-malli), jossa voidaan liikkua itse tai kohdetta voidaan pyöritellä näytöllä. Liikkuminen tapahtuu esimerkiksi hiirellä tai näppäimistöllä ohjaten, kuten tietokonepeleissä. Virtuaalimalleja hyödynnetään mm. rakennetun ympäristön kohteiden tarkastelussa.


title: Conker: Live & Reloaded

text: Conker: Live & Reloaded on Raren kehittämä tasohyppelypeli, joka julkaistiin yksinoikeudella Xbox-konsolille vuonna . Se on päivitetty versio vuonna 2001 ilmestyneestä "Conker’s Bad Fur Daysta". Pelin uusina ominaisuuksina ovat parempi grafiikka ja live-moninpeli.


title: Tony Meola

text: Antonio Michael "Tony" Meola (s. 21. helmikuuta 1969 Belleville, New Jersey) on yhdysvaltalainen entinen jalkapalloilija.


title: Tony Meola

text: Meolaa pidetään yhtenä Yhdysvaltain kaikkien aikojen parhaista maalivahdeista. Hän oli Yhdysvaltain ykkösmaalivahti maassa järjestetyissä 1994 MM-kilpailuissa.


title: Tony Meola

text: Meola pelasi Yhdysvaltain maajoukkueessa 100 ottelua vuosina 1988–2006. Hän edusti Yhdysvaltoja MM-kilpailuissa vuosina 1990, 1994 ja 2002. Meola oli Yhdysvaltain ykkösmaalivahti vuosien 1990 ja 1994 kilpailuissa sekä kolmosmaalivahti vuoden 2002 kilpailuissa. Hän oli lisäksi voittamassa Yhdysvaltain riveissä CONCACAF Gold Cupia vuosina 1991 ja 2002.


title: Tony Meola

text: Meola edusti MLS:ssä New Yorkin MetroStarsia/Red Bullsia vuosina 1996–1998 ja 2005–2006 sekä Kansas City Wizardsia vuosina 1999–2004. Hän voitti Wizardsin riveissä MLS:n mestaruuden eli MLS Cupin vuonna 2000. Samana vuonna Meola valittiin sekä MLS:n että MLS Cupin arvokkaimmaksi pelaajaksi ja MLS:n vuoden maalivahdiksi. Vuonna 2005 hänet valittiin MLS:n kaikkien aikojen parhaaksi maalivahdiksi.


title: USS Barry (DDG-52)

text: USS Barry (runkonumero DDG-52) on Yhdysvaltain laivaston Arleigh Burke -luokan ohjushävittäjä.


title: USS Barry (DDG-52)

text: Alus tilattiin Ingalls Shipbuildingilta West Bankista Pascagoulasta Mississippistä, missä köli laskettiin 13. maaliskuuta 1989. Alus laskettiin vesille 10. toukokuuta 1991 ja kastettiin 8. kesäkuuta kumminaan senaattori Thad Cochranen puoliso Rose Cochran. Alus otettiin 12. joulukuuta 1992 palvelukseen ensimmäisenä päällikkönään komentaja Gary Roughead.


title: USS Barry (DDG-52)

text: Palvelukseenotettaessa alus liitettiin Yhdysvaltain Atlantin laivastoon. Koeajojen päätyttyä alus palasi telakalle vielä muutamaksi kuukaudeksi ennen varsinaisen palveluksen aloittamista. Roughead luovutti 21. lokakuuta 1993 päällikkyyden James G. Stavridikselle.


title: USS Barry (DDG-52)

text: Alus lähti 7. marraskuuta 1993 Haitille operaatio Support Democracyyn valvomaan kauppasaartoa. Alus vietti alkuvuoden 1994 harjoituksissa, kunnes se lähti 20. toukokuuta Norfolkista, Virginiasta Välimerelle osana lentotukialus "USS George Washingtonin" taisteluosastoa. Alus ankkuroitui 2. kesäkuuta Portsmouthin laivastotukikohtaan kolmipäiväiselle laivastovierailulle ennen osallistumistaan Normandian maihinnousun vuosipäivän juhlallisuuksiin Ranskassa. Alus vieraili juhlallisuuksien päätyttyä 7.-9. kesäkuuta Corkissa Irlannissa.


title: USS Barry (DDG-52)

text: "Barry" saapui 17. kesäkuuta kahden päivän vierailulle Rotan laivastotukikohtaan Espanjassa osallistuttuaan Swordfish '94 -harjoitukseen. Alus saapui 22. kesäkuuta Toulonin laivastotukikohtaan Ranskassa kahdeksaksi päiväksi, jona aikana aluksen polttoainetankit korjattiin. Toulonista alus jatkoi Cannesiin, jossa se viipyi 1.-6. heinäkuuta. Alus saapui 9. elokuuta Korfulle osallistuttuaan laivasto-osaston mukana Bosnia ja Hertsegovinan lentokieltoalueen valvontaan operaatio Red Crowniin Adrianmerellä 10. heinäkuuta - 8. elokuuta. Alus teki laivastovierailun St. Raphaeliin Ranskassa 14.-18. elokuuta.


title: USS Barry (DDG-52)

text: Alus saapui 19. elokuuta "USS Puget Soundin" kanssa Napoliin Italiaan kymmeneksi päiväksi huoltoon, mistä se palasi palvelukseen 19. elokuuta osallistuakseen operaatio Red Crowniin Adrianmerellä. Alus osallistui Dynamic Guard -harjoitukseen 30. syyskuuta - 6. lokakuuta.


title: USS Barry (DDG-52)

text: Alus siirtyi 8. lokakuuta Suezin kanavan kautta Punaisellemerelle ja edelleen Persianlahdelle Irakin kootessa joukkojaan Kuwaitin rajalle. Alkaneessa operaatio Vigilant Warriorissa se suojasi 15.-27. lokakuuta lentotukialus "USS George Washingtonia" sekä Kuwait Cityn edustalle ankkuroitua maihinnousuosastoa. Alus vieraili 28. lokakuuta Manamassa Bahrainissa sekä Rotassa Espanjassa 7.-8. marraskuuta ennen paluutaan Norfolkiin 17. marraskuuta.


title: USS Barry (DDG-52)

text: Alus aloitti 3. huhtikuuta 1995 koeajot oltuaan kolme kuukautta telakalla. Se kuormasi taisteluvälineitä Yorktownissa 8. - 10. toukokuuta. Alus palasi neljän viikon koulutusjakson jälkeen Norfolkiin 2. kesäkuuta vierailtuaan muun muassa Nassaussa Bahamalla, Annapoliksessa ja Baltimoressa. Koulutus jatkui 19. -29. kesäkuuta Virginia Capesin harjoitusalueella ja se kiinnittyi Nauticus-laituriin Norfolkissa 30. kesäkuuta. Alus oli harjoitusalueella toistuvasti aina 8. syyskuuta saakka.


title: USS Barry (DDG-52)

text: "Barry" lähti 26. tammikuuta 1996 "USS George Washingtonin" taisteluosaston mukana Välimerelle. Alus vapautti kotimatkalle "USS Normandyn" 11. helmikuuta Adrianmerellä liittyen operaatio Red Crowniin. Alus vieraili 21. helmikuuta Palmassa ennen 23.-28. helmikuuta pidettävään SHAREM 114 -harjoitukseen liittymistä. Harjoituksen päätyttyä alus vieraili Alicantessa 2.-6. maaliskuuta ja St. Raphaelissa 8.-12. maaliskuuta ennen osallistumistaan operaatio Destined Gloryyn 13.-17. maaliskuuta.


title: USS Barry (DDG-52)

text: Alus saapui 11. huhtikuuta nelipäiväiselle vierailulle Korfulle oltuaan Adrianmerellä 20. maaliskuuta - 9. huhtikuuta. Se vieraili Izmirissä Turkissa 16.-19. huhtikuuta. Ennen kolmatta (30. huhtikuuta - 13. toukokuuta) Adrianmeren rupeamaa alus aloitti 24. huhtikuuta viisi vuorokautta kestäneen laivastovierailun Koperiin Sloveniaan. Alus saapui 16. toukokuuta Limassoliin nelipäiväiselle vierailulle ja se vieraili 21.-28. toukokuuta Rhodoksella, josta lähdettyään se vieraili 29. toukokuuta Napolissa. Alus oli kymmenen vuorokautta huollettavana yhdessä "USS Simon Laken" kanssa.


title: USS Barry (DDG-52)

text: "Barry" palasi palvelukseen ja se saapui 15. kesäkuuta Soudanlahteen osallistuttuaan Freedom 96-3 -harjoitukseen. Alus saapui 18. kesäkuuta Mykonokseen viikon laivastovierailulle, ja se vieraili 2.-6. heinäkuuta Palma de Mallorcalla ja 7.-12. heinäkuuta Malagassa. Alus palasi Norfolkiin 23. heinäkuuta osallistuttuaan kaksi päiväiseen Tiikeripurjehdukseen Bermudalla.


title: USS Barry (DDG-52)

text: Alus siirrettiin 17. lokakuuta telakalle modernisoitavaksi, mistä palattuaan se aloitti koeajot 22.-23. tammikuuta 1997. Alus saapui 27. helmikuuta Mayportin laivastotukikohtaan, jossa se oli seuraavat neljä päivää. Alukselle kuormattiin taisteluvälineitä Yorktownissa 4.-6. maaliskuuta, jonka jälkeen alus aloitti valmistautumisen seuraavaan operaatioon.


title: USS Barry (DDG-52)

text: Alus lähti 15. marraskuuta Norfolkista kohti Lähi-itää ja se saapui Las Palmasiin 23. marraskuuta. Alus saapui 1. joulukuuta Soudanlahteen kuudeksi päiväksi ja se vieraili sen jälkeen Rhodoksella 12.-15. joulukuuta, Antalayassa 18.-21. joulukuuta ja Haifassa 23. joulukuuta - 2. tammikuuta 1998. seuraavana päivänä Haifasta lähdettyään alus läpäisi Suezin kanavan. Se vieraili Djiboutissa 7. tammikuuta tankkaamassa ja Dubaissa 23.-26. tammikuuta, 22.-26. helmikuuta sekä 8.-14. maaliskuuta. Alus saapui 2. huhtikuuta Manamaan Bahrainiin neljän päivän vierailulle osallistuttuaan 23.-31. maaliskuuta Iron Siren - harjoitukseen. Se saapui 28. huhtikuuta Malagaan ja se ankkuroitui 11. toukokuuta Bermudalle. Alus saapui 13. toukokuuta Norfolkiin oltuaan puoli vuotta merellä.


title: USS Barry (DDG-52)

text: Alus saapui 29. kesäkuuta Earleen New Jerseyyn, jossa sen taisteluvälineet siirrettiin maihin varastoitavaksi. Alus siirrettiin 7. heinäkuuta telakalle, mistä palattuaan se vastaanotti aseistusta Yorktownista 18.-21. elokuuta. Alus oli koeajoissa 8.-9. syyskuuta, joiden päätyttyä se saapui 10. syyskuuta Philadelphiaan kolmipäiväiselle laivastovierailulle. Alus vastaanotti ampumatarvikkeita Yorktownissa 20.-23. lokakuuta.


title: USS Barry (DDG-52)

text: "Barry" lähti 3. huhtikuuta 2000 "USS Eisenhowerin" taisteluosaston mukana Välimerelle. Se saapui 14. huhtikuuta Cobh'iin Irlantiin nelipäiväiselle laivastovierailulle ja 24. huhtikuuta Bizerteen Tunisiaan kaksipäiväiselle laivastovierailulle ennen osallistumistaan Nadors-harjoitukseen Tunisian laivaston kanssa. Alus saapui 1. toukokuuta La Maddalenaan täydentääkseen varastojaan "USS Emory S. Landilta". Alus vieraili 12.-17. toukokuuta Haifassa, josta lähdettyään se läpäisi Suezin kanavan 19. toukokuuta sekä tankkasi Adenissa 23. toukokuuta.


title: USS Barry (DDG-52)

text: Alus kiinnittyi 29. toukokuuta Manamassa Bahrainissa laituriin 10 ja se vieraili Dubaissa 18.-22. kesäkuuta ja uudelleen Manamassa 1.-5. heinäkuuta. Alus aloitti 18. heinäkuuta kolmipäiväisen laivastovierailun Wudhamiin Omaniin ennen osallistumistaan Kunjar Hadd -harjoitukseen yhdessä Britannian, Ranskan ja Omanin laivastojen kanssa. Alus vieraili 28. heinäkuuta - 2. elokuuta Muscatissa, jossa 1. elokuuta Williama P. Bingham vastaanotti aluksen päällikkyyden.


title: USS Barry (DDG-52)

text: Alus saapui 16. elokuuta nelipäiväiselle vierailulle Dubaihin ja se tankkasi 26. elokuuta Adenissa. Alus saapui 1. syyskuuta Rhodokselle ja se oli 9.-11. syyskuuta Triestessä. Alus saapui 14. syyskuuta Ibizalle ja se oli Malagalla 19.-23. syyskuuta ennen saapumistaan 1. lokakuuta Norfolkiin.


title: USS Barry (DDG-52)

text: "Barry" lähtit 20. lokakuuta Norfolkista Yorktowniin taisteluvälineiden poistamiseksi alukselta, mistä se palasi 22. lokakuuta Norfolkiin. Alus oli Virginia Capesin harjoitusalueella 28. marraskuuta - 1. joulukuuta. Se lähti 18. huhtikuuta 2001 kaksipäiväisiin koeajoihin oltuaan neljä kuukautta huollettavana ilman telakointia.


title: USS Barry (DDG-52)

text: Alus lähti 20. elokuuta 2002 Norfolkista Välimerelle. Se vieraili Gibraltarilla 30. elokuuta - 3. syyskuuta ja alus saapui 5. syyskuuta Touloniin ja Soudanlahdelle 18. syyskuuta, mistä se lähti 22. syyskuuta läpäisten Suezin kanavana 24. lokakuuta. Alus tankkasi 31. lokakuuta Fujairahissa ja se saapui 2. marraskuuta kahdeksanpäiväiselle laivastovierailulle Mina Salmanin satamaan Manamaan, minkä se uusi 15.-18. marraskuuta. Aluksen vasen akseli korjattiin 18. marraskuuta Manamassa Arab Shipbuilding and Repair Yardilla ennen kuin se jatkoi matkaansa Suezin kanavalle, jonka se läpäisi 19. joulukuuta.


title: USS Barry (DDG-52)

text: "Barry" saapui 23. joulukuuta Triesteen nelipäiväiselle vierailulle ja se oli Gibraltarilla 31. joulukuuta - 4. tammikuuta 2003. Alus saapui 6. tammikuuta Lissaboniin viisipäiväiselle vierailulle ja se tankkasi Ponta Delgadossa 15. tammikuuta ennen paluuta Norfolkiin 23. tammikuuta oltuaan merellä viisi kuukautta.


title: USS Barry (DDG-52)

text: Alus lähti 13. lokakuuta 2004 Norfolkista Välimerelle ja se saapui 22. lokakuuta Faslaneen osallistuakseen Joint Maritime Course 04-3 -harjoitukseen. Alus saapui 3. marraskuuta Rotaan ja se läpäisi Suezin kanavan 12. marraskuuta. Alus vieraili Manamassa 19.-23. marraskuuta ja se saapui 23. joulukuuta Muscatiin nelipäiväiselle laivastovierailulle osallistuttuaan Omaninlahdella merivalvontaan 7.-23. joulukuuta. Alus palasi Norfolkiin 18. huhtikuuta 2005 osallistuttuaan Enduring Freedom, Iraqi Freedom operaatioihin sekä sotaan terrorismia vastaan.


title: USS Barry (DDG-52)

text: "Barry" lähti 10. helmikuuta 2006 Norfolkin laivastotukikohdasta osallistuakseen Pohjois-Atlantilla yhdessä Britannian kuninkaallisen laivaston sekä Saksan ja Tanakan laivastojen kanssa järjestettyyn sotaharjoitukseen. Netune Warrior oli suunniteltu kehittämään yhteistoimintaa laivastojen välillä sekä valmistamaan toimintaan osana yhdistettyä laivastoa. Alus lähti 11. maaliskuuta Faslanesta Skotlannista harjoituksen päätyttyä.


title: USS Barry (DDG-52)

text: Alus oli 2. kesäkuuta Lagosissa Nigeriassa osallistuen Nigerian laivaston 50-vuotis juhlallisuuksiin. Vierailu oli viimeinen Guineanlahden alueelle suunnatusta laivastovierailuiden sarjasta, jolla pyrittiin vahvistamaan alueen turvallisuutta. "Barry" saapui 13. heinäkuuta Soudanlahdelle, josta lähdettyään sen piti osallistua Sea Breeze 2006 -harjoitukseen Mustallamerellä.


title: USS Barry (DDG-52)

text: Alus saapui 19. heinäkuuta "USS Mount Whitneyn" ja "USS Nashvillen" kanssa Libanonin rannikolle osallistuakseen amerikkalaisten evakuointiin alueelta Yhdysvaltain Libanonin lähetystön pyydettyä sotilaallista apua evakuoinnin järjestämisessä.


title: USS Barry (DDG-52)

text: "Barry" kuului 9. syyskuuta JTF Lebanoniin, jonka muut alukset olivat "USS Wasp", "USS Hue City" ja "USNS Kanawha". Alueelta oli heinäkuun puolivälissä alkaneen kriisin jälkeen evakuoitu lähes 15000 amerikkalaista siviiliä sekä Libanoniin oli toimitettu miljoonien dollareiden edestä humanitaarista apua.


title: USS Barry (DDG-52)

text: Alus oli 7. huhtikuuta 2008 Pohjois-Atlantilla matkalla Britannian järjestämään Joint Warrior 081 -harjoitukseen, joka järjestettiin Skotlannin rannikolla 19.-21. huhtikuuta.


title: USS Barry (DDG-52)

text: "Barry" lähti 10. elokuuta Norfolkista Välimerelle liittyäkseen monikansalliseen laivasto-osastoon (). Se saapui laivastovierailulle Potiin 17. lokakuuta ja alus ajoi karille 23. lokakuuta parin sadan metrin päässä laiturista saapuessaan Samsuniin. Alukseen ei tullut merkittäviä vaurioita. Alus saapui 7. marraskuuta Soudanlahdelle ja 4. tammikuuta 2009 se saapui Vallettaan viiden päivän vierailulle juhlistaen sata vuotta aiemmin tapahtunutta Yhdysvaltain laivaston maailmanympäripurjehdusta. Alus saapui Norfolkiin 28. helmikuuta oltuaan kuusi ja puoli kuukautta merellä.


title: USS Barry (DDG-52)

text: Osallistuttuaan 10.-23. huhtikuuta 2010 pidettyyn Joint Warrior 10-1 harjoitukseen alus lähti 25. huhtikuuta kotimatkalle Faslanesta Skotlannista. Se saapui 9. toukokuuta Norfolkiin ollen osana AURIGA tukialusosastoa, jonka ytimenä oli "HMS Ark Royal". "Barry" saapui 3. kesäkuuta Mayportiin ja se oli 6. kesäkuuta Floridan itärannikolla osallistuen SEASWITI 10-3 -harjoitukseen. Alus saapui 27. kesäkuuta Halifaxiin Kanadan laivaston satavuotisjuhlallisuuksiin sekä kansainväliseen laivastokatselmukseen. Se palasi 6. elokuuta Norfolkiin oltuaan viisi kuukautta merellä.


title: USS Barry (DDG-52)

text: Alus lähti 13. tammikuuta 2011 partiomatkalle Välimerelle ja se aapui 29. tammikuuta Valettaan Maltalla nelipäiväiselle laivastovierailulle. Alus saapui 10. helmikuuta Djiboutiin.


title: USS Barry (DDG-52)

text: Alus oli 1. maaliskuuta 2011 Välimerelle sijoitetussa Yhdysvaltain laivasto-osastossa, jonka tehtävänä oli valvoa Libyan kansannousun tapahtumia Yhdistyneiden kansakuntien turvallisuusneuvoston päätöslauselmien 1970 ja 1973 perusteella, mitkä edellyttivät aseiden vientikieltoa ja lentokieltoalueen muodostamista. Yhdysvaltain operaatio Odyssey Dawnin alkaessa "USS Barry", "USS Stout", "USS Providence", "USS Scranton", "USS Florida" ja "HMS Triumph" laukaisivat 19. maaliskuuta yhteensä noin 110 Tomahawk-ohjusta kaikkiaan kahteenkymmeneen Libyan ilmapuolustuksen keskeiseen kohteeseen. "Barry" laukaisi 29. maaliskuuta 22 Tomahawk-ohjusta Tripolin ympäristössä olleisiin asevarastoihin, joissa säilytettiin maavoimien ohjuksia. Alus saapui 31. maaliskuuta Augustanlahdelle vapauduttuaan operaatiosta edellisenä päivänä.


title: USS Barry (DDG-52)

text: Alus lähti 11. toukokuuta Rhodokselta oltuaan kuusi päivää satamassa. Kevin P. Byrne vastaanotti aluksen päällikkyyden 14. kesäkuuta Gaetassa Italiassa. Alus käväisi Punaisellamerellä, mistä se palasi Välimerelle 5. kesäkuuta. Alus saapui 26. kesäkuuta Rotaan Espanjassa ja se lähti 17. kesäkuuta Gaetasta oltuaan satamassa neljä päivää. Alus kiinnittyi 13. heinäkuuta Newportin laivastotukikohdan laituriin 2, mistä se jatkoi matkaansa kotisatamaan. Alus saapui Norfolkiin 15. heinäkuuta oltuaan kuusi kuukautta merellä Yhdysvaltain 5. ja 6. laivaston mukana. Matkan aikana alus laukaisi kaikkiaan 55 Tomahawk-ohjusta.


title: USS Barry (DDG-52)

text: "Barry" palasi palvelukseen 10. heinäkuuta 2012 oltuaan puoli vuotta General Dynamicsin NASSCOn telakalla Norfolkissa Virginiassa. Alus poistui 26. lokakuuta Norfolkista väistääkseen hurrikaani Sandyä. Thomas J. Dickinson vastaanotti 30. marraskuuta aluksen päällikkyydeen.


title: USS Barry (DDG-52)

text: Alus palasi 3. helmikuuta 2013 Norfolkiin oltuaan kolme viikkoa COMPTUEX-harjoituksessa "USS Harry S. Trumanin" taisteluosastossa. Alus lähti 7. helmikuuta yksin partiomatkalle Välimerelle ja sen tehtävänä olla osa ballististen ohjusten puolustusta. Seuraavana päivänä alus kiinnittyi laituriin Yorktownissa suojaan lähestyvältä talvimyrskyltä jatkaen matkaansa 11. helmikuuta.


title: USS Barry (DDG-52)

text: Alus lähti 23. helmikuuta Augustanlahdelta osallistuakseen Joonianmerellä Naton sukellusveneidentorjuntaharjoitukseen Proud Manta 2013. Alus saapui 5. maaliskuuta Napoliin kahden päivän laivastovierailulle ja se saapui 8. maaliskuuta Soudanlahdelle pariksi päiväksi ennen osallistumistaan Egeanmerellä ja Välimeren itäosissa järjestettävään Noble Dina -harjoitukseen. Alus saapui 8. helmikuuta Rhodokselle kolmipäiväiselle vierailulle ja se vieraili kahteen otteeseen Soudanlahdella 29. huhtikuuta - 1. toukokuuta sekä 22.-24. toukokuuta.


title: USS Barry (DDG-52)

text: Alus kiinnittyi laituriin 28. kesäkuuta Pireuksessa nelipäiväiselle vierailulle ja se oli Korfulla 10.-14. elokuuta.


title: Miki Monrás

text: Miguel "Miki" Monrás Albanell (s. 17. tammikuuta 1992 Barcelona) on espanjalainen autourheilija.


title: Miki Monrás

text: Hän on kilpaillut karting-sarjoissa vuosina 2002-2006. Vuonna 2007 hän sijoittui toiseksi Euroopan KF2 mestaruussarjassa. Samana vuonna hän kilpaili Master Junior Formula sarjassa ja Italian Formula Renault talvisarjassa. Vuonna 2008 Monrás kilpaili Eurocup Formula Renault ja Formula Renault West European Cupissa sijoittuen sijoille 21 ja kahdeksan. Seuraavana vuonna hän jatkoi molemmissa sarjoissa sijoittuen sijoille viisi ja neljä MM-taulukossa. Vuonna 2010 Monrás kilpaili GP3-sarjassa Arden-tallissa. Hän saavutti kauden aikana kaksi palkintosijaa ja sijoittui sarjan kymmenenneksi 17 pisteellä. Vuonna 2011 Monrás kilpaili F2-luokassa, jossa hän ajoi yhden voiton ja sijoittui sarjan neljänneksi.


title: Blake Geoffrion

text: Blake Geoffrion (s. 3. helmikuuta 1988 Plantation, Florida, Yhdysvallat) on yhdysvaltalainen entinen ammattilaisjääkiekkoilija. Hän on ensimmäinen neljännen sukupolven NHL-jääkiekkoilija.


title: Blake Geoffrion

text: Geoffrion pelasi kaudet 2002–2004 Culver Military Academyn joukkueessa, joka voitti keväällä 2003 Indianan osavaltionmestaruuden. Hän kuului vuodet 2004–2006 Yhdysvaltain kansallisen joukkueen kehitysohjelmaan. Nashville Predators varasi Geoffrionin toisella kierroksella. Geoffrion pelasi kaudet 2006–2010 Wisconsinin yliopiston joukkueessa WCHA-liigassa. Kaudella 2008–2009 hän oli Wisconsin Badgersin paras maalintekijä 15 osumallaan ja koko liigan maalitilaston jaetulla kymmenennellä sijalla. Viimeisellä kaudellaan yliopistosarjoissa hän oli WCHA:n paras maalintekijä ja koko NCAA:n toiseksi paras maalintekijä. Hänet palkittiin kauden päätteeksi Hobey Baker Awardilla kauden parhaana yliopistopelaajana, ensimmäisenä Badgers-pelaajana. Yliopistokauden jälkeen Geoffrion teki try-out-sopimuksen AHL-seura Milwaukee Admiralsin kanssa. Hän pelasi Admiralsissa kolme pudotuspeliottelua ja teki niissä kaksi maalia.


title: Blake Geoffrion

text: Kesällä 2010 Geoffrion teki kahden vuoden tulokassopimuksen Predatorsin kanssa. Hän aloitti kauden 2010–2011 Predatorsin farmiseurassa, Admiralsissa. Geoffion teki AHL:ssa 47 ottelussa 35 pistettä, ja hänet valittiin kauden aikana ensimmäisenä pelaajana 16 vuoteen AHL:n viikon pelaajaksi kahtena viikkona peräkkäin. Predators nosti hänet NHL-joukkueen mukaan helmikuussa 2011. Geoffrion pelasi ensimmäisen NHL-ottelunsa 26. helmikuuta Dallas Starsia vastaan. Hänestä tuli ensimmäisenä pelaajana neljännen sukupolven NHL-kiekkoilija. Ensimmäisen maalinsa hän teki Edmonton Oilersia vastaan maaliskuun alussa. Kauden 11. pelissään Geoffrion onnistui NHL-uransa ensimmäisessä hattutempussa.


title: Blake Geoffrion

text: Kaudella 2011–2012 Geoffrion ehti pelata 22 ottelua Predatorissa, kun hänet kaupattiin helmikuussa 2012 Montreal Canadiensiin, joka lähetti hänet suoraan farmijoukkue Hamilton Bulldogsiin. Vaihtokaupassa Predators hankki Canadiensista Hal Gillin ja viidennen kierroksen varausvuoron ja antoi vastineeksi Geoffrionin, Robert Slaneyn ja toisen kierroksen varausvuoron .


title: Blake Geoffrion

text: Heinäkuussa 2013 Geoffrion ilmoitti lopettavansa jääkiekkouransa ainakin toistaiseksi loukkaantumisten vuoksi.


title: Blake Geoffrion

text: Geoffrion on edustanut Yhdysvaltain nuorten maajoukkueita kolmessa arvoturnauksessa. Alle 18-vuotiaiden MM-kilpailuissa hän oli voittamassa kultaa vuonna 2006. Nuorten MM-kilpailuihin Geoffrion osallistui kahdesti: 2007 ja 2008. Vuonna 2007 Yhdysvallat sijoittui pronssille.


title: Blake Geoffrion

text: Blake Geoffrionin isä, isoisä ja isoisoisä ovat kaikki pelanneet NHL:ssä. Hänen isoisoisänsä Howie Morenz oli NHL:n ensimmäisiä supertähtiä, ja hänen isoisänsä Bernie Geoffrionin sanotaan keksineen lyöntilaukauksen, mistä hän sai lempinimensä "Boom Boom". Sekä Howie Morenz että Bernie Geoffrion kuuluvat Hockey Hall of Fameen. Blake Geoffrionin isä Dan pelasi myös NHL:ssä ja oli Montreal Canadiensin ensimmäisen kierroksen varaus.


title: Juha Honkonen

text: Juha Honkonen on Etelä-Suomen Sanomien uutispäällikkö. Hän on toiminut myös lehden toimituspäällikkönä.


title: Juha Honkonen

text: Aiemmin Honkonen on työskennellyt muun muassa Readom-journalismipalvelun toimitusjohtajana, Vihreän Langan päätoimittajana., Suomen Luonnon toimituspäällikkönä, Taloussanomien toimitussihteerinä, Tampereen ylioppilaslehden päätoimittajana sekä Helsingin Sanomien, Aamulehden, STT:n ja Keskisuomalaisen toimittajana.


title: Metsäkaalikoi

text: Metsäkaalikoi ("Rhigognostis schmaltzella") on kaalikoiden heimoon kuuluva, aikuisena talvehtiva pieni perhoslaji. Sitä tapaa usein sisätiloista varhain keväällä.


title: Metsäkaalikoi

text: Metsäkaalikoi on pieni, kirjava perhoslaji. Etusiipien pohjaväri on ruskea. Siiven etureuna ja kärkiosa ovat takareunaa vaaleampia, ja etureunassa on kaksi tummanruskeaa täplää. Siiven kärjessä on yksi tai useampi, joskus epäselvästi erottuva tumma täplä. Siiven takareunassa on vaaleanharmaa, sahanterämäinen viiru, joka joskus rajaa siiven takareunaan kaksi vaaleanharmaata, kolmiomaista täplää, joiden keskiosa on tummempi tai jatkuu yhtenäisenä koko siiven mitan. Viirun ja siiven takareunan välinen alue on yleesnä muuta siipeä vaaleampi. Takasiivet ovat vaaleanharmaat, kärkiosasta hieman tummemmat. Raajat ovat tummat ja niissä on lukuisia vaaleita poikkiraitoja. Siipiväli on 17–22 mm.


title: Metsäkaalikoi

text: Laji voi muistuttaa paljon erittäin yleistä kaalikoita ("Plutella xylostella"), mutta on sitä selvästi kookkaampi.


title: Metsäkaalikoi

text: Metsäkaalikoi on pohjoiseurooppalainen laji, jota tavataan Fennoskandian lisäksi Pohjois-Baltiasta ja Saksasta. Suomessa sitä tavataan melko harvinaisena ainakin Pohjois-Pohjanmaan ja Kainuun korkeudelle saakka. Aikuisia perhosia voi tavata syksyllä sekä uudestaan keväällä, jo maaliskuusta lähtien. Satunnaisesti, talvehtimisen keskeydyttyä, yksilöitä voi lentää koko talven ajan.


title: Metsäkaalikoi

text: Metsäkaalikoi on aikuistalvehtija, joka hakeutuu mielellään talvehtimaan rakennuksiin. Perhosen tapaakin ehkä tyyppillisimmin lentämästä sisätiloissa varhain keväällä, joskin lentohuippu osuu toukokuun loppupuoliskolle. Aikuiset perhoset ovat yöaktiivisia ja tulevat valolle. Toukka elää ravintokasvilla seittisuojuksen sisällä ja koteloituu lehden alapinnalle tai maahan.


title: Metsäkaalikoi

text: Toukka syö litukoita ("Cardamine")


title: Metsamor

text: Metsamor () on kaupunki Armeniassa Armavirin maakunnassa noin 30 km päässä Jerevanista. Kaupunki rakennettiin 1970-luvulla paikalle rakennettavan Armenian ydinvoimalan työläisten kaupungiksi. Sen asukasluku oli 9 870 (2001) ja 9 191 (2011).


title: Metsamor

text: Paikalla on asuttu 600-luvulta eaa. asti ja sieltä tunnetaan arkeologinen kohde, jossa on observatorio ja temppeleitä.


title: Metsamor

text: Metsamorin voimalan reaktorit ovat vesijäähdytteistä VVER-440-mallia. Voimala suljettiin 1989 tuhoisan maanjäristyksen jälkeen, jonka episentri oli 75 km voimalasta. Toinen reaktoreista avattiin kuitenkin uudelleen 1993 Armenian kauppasaarron ja energiapulan vuoksi.


title: Metsamor

text: Heinäkuussa 2015 kakkosyksikkö oli yhä operatiivisessa tuotannossa. Vuonna 2014 kaikkiaan 31 prosenttia Armenian sähköenergiasta eli 2 266 GWh käytetystä 7 389 GWh:sta tuotettiin tällä ydinvoimalayksiköllä.


title: Blue Media Productions

text: Blue Media Productions Oy on suomalainen viihteeseen erikoistunut tuotantoyhtiö. Yli 10 vuotta vanha yhtiö on tuottanut musiikkiviihdettä, draamaa, konsertteja ja lastenohjelmia.


title: Blue Media Productions

text: Blue Media omistaa Pasilassa sijaitsevat MTV3-studiot, filmihallin, tv-ulkotuotantokalustoa mm. Suomen suurimman 16:n kameran Full HD-ulkotuotantorekan. Blue Median liikevaihto vuonna 2009 oli 5,9 miljoonaa euroa. Blue Media-konserniin kuuluvat Blue Media Oy (tekniikka), Blue Media Productions Oy (tuotantoyhtiö), Blue Media Staff Oy ( uutis- ja ajankohtaisohjelmat sekä urheilu; MTV3, C More) ja Blue Files Oy (talous ja hallinto).


title: Karisma Kapoor

text: Karisma Kapoor (s. 25. kesäkuuta 1974) on intialainen näyttelijä. Hän on näytellyt uransa aikana monissa suosituissa Bollywood-elokuvissa, joista kaupallisesti menestynein on "Raja Hindustani" vuodelta 1996. Hän voitti roolistaan ensimmäisen parhaan naispääosan Filmfare Awards -palkintonsa. Hän voitti toisen parhaan naispääosan Filmfare Awards -palkintonsa elokuvasta "Fiza" vuodelta 2000. Mentyään naimisiin vuonna 2003, hän piti vuosien tauon näyttelemisestä. Kapoor teki paluun elokuvassa "Dangerous Ishhq" vuonna 2012.


title: Karisma Kapoor

text: Karisma Kapoor syntyi Mumbaissa näyttelijäsukuun; hän on Randhir Kapoorin ja Babitan vanhin lapsi, Raj Kapoorin lapsenlapsi ja Prithviraj Kapoorin lapsenlapsenlapsi. Hän on Kareena Kapoorin sisar ja Ranbir Kapoorin serkku.


title: Karisma Kapoor

text: Kapoor meni naimisiin Sanjay Kapurin kanssa 29. syyskuuta 2003. Heillä on kaksi lasta, vuonna 2005 syntynyt tytär Samaira ja vuonna 2010 syntynyt poika Kiaan.


title: Elmo (albumi)

text: Elmo on suomalaisen jazzyhtye Iiro Rantala New Trion ainoaksi jäänyt studioalbumi. Albumin julkaisi Rockadillo Records helmikuussa 2008.


title: Koiranputkilattakoi

text: Koiranputkilattakoi ("Agonopterix heracliana") on pystykotelokoiden heimoon kuuluva pienikokoinen, ruskea perhonen. Se on erittäin yleinen laji. Täysikokoinen toukka on noin 13 mm pitkä ja aikuisen perhosen siiven pituus on 7-10 mm.


title: Koiranputkilattakoi

text: Koiranputkilattakoi on pieni, ruskeankirjava perhonen, jonka värisävy ja kuvioinnin selkeys vaihtelee. Suhteellisen paksut tuntosarvet ovat rihmamaiset ja lähes siiven pituiset. Levätessään perhonen pitää siipiään vaakatasossa takaruumiin päällä. Etusiiven keskellä erottuu helposti kaksi tai kolme valkoista, tummareunuksista pistettä. Takasiivet ovat vaaleanharmaat ja niitä reunustavissa ripsissä on yksi tumma poikkijuova. Siipiväli on 17–25 mm.


title: Koiranputkilattakoi

text: Suomessa lajia tavataan ainakin eteläiseen Lappiin asti. Lattakoi lentää syksyllä ja uudelleen keväästä kesään. Joskus talvilevolta heränneitä perhosia voi tavata keskellä talveakin.


title: Koiranputkilattakoi

text: Lajia tavataan monenlaisissa ympäristöissä, yleisimmin kuitenkin kulttuurivaikutteisissa, kuten puutarhoissa ja pihamailla. Koiranputkilattakoi on aikuistalvehtija ja talvehtii mielellään rakennusten suojissa. Tämän vuoksi laji on helppo tavata myöhään syksyllä tai erityisesti varhain keväällä, jolloin muita perhosia ei vielä juuri ole liikkeellä. Aikuinen perhonen lentää pääasiassa yöllä ja tulee valolle.


title: Koiranputkilattakoi

text: Toukka elää koiranputkella ("Anthriscus sylvestris") ja karhunputkella ("Angelica sylvestris"), mutta kelpuuttaa tarvittaessa ravinnokseen myös muita sarjakukkaiskasveja.


title: Joakim Lindström

text: Joakim Lindström (s. 5. joulukuuta 1983 Skellefteå, Ruotsi) on ruotsalainen jääkiekkohyökkääjä. Hän pelaa kaudella 2015–2016 KHL-seura SKA Pietarissa.


title: Joakim Lindström

text: Lindström on kotikaupunkinsa Skellefteå AIK:n kasvatti. Hän siirtyi seurasta MODOon, jonka paidassa hän debytoi Elitserienissä kaudella 2000–2001 10 ottelun verran. Lindström ei vakiinnuttanut missään vaiheessa paikkaa MODOn edustusjoukkueessa, vaan iso osa peleistä kului myös J20 SuperElitissä ja HockeyAllsvenskanissa. NHL-seura Columbus Blue Jackets varasi hänet toisella kierroksella 41. pelaajana . Hän siirtyi Blue Jacketsin organisaatioon työsulkukauden 2004–2005 jälkeen keväällä 2005 ja pelasi AHL-seura Syracuse Crunchissa.


title: Joakim Lindström

text: Kaudella 2005–2006 Lindström jatkoi Blue Jacketsin organisaatiossa, ja hän teki Crunchissa 64 runkosarjaottelussa tehot 14+29=43. Lindström pelasi kauden aikana myös kolme NHL-ottelua. Seuraavalla kaudella hän pelasi AHL:ssä lähes piste-per-peli tahdilla. Kaudella 2007–2008 hän oli 49 ottelussa syntyneillä 60 tehopisteellä seuran paras pistemies. Heinäkuussa 2008 Lindström myytiin Anaheim Ducksin organisaatioon. Hän pelasi seurassa vain AHL-farmissa Iowa Chopsissa. Joulukuussa 2008 Lindström siirtyi Phoenix Coyotesiin vaihdossa Logan Stephensoniin.


title: Joakim Lindström

text: Coyoteissa Lindström pelasi 44 ottelua tehoin 9+11=20. Hän ei saanut sopimusta minkään NHL-seuran kanssa ja siirtyi KHL-seura Torpedo Nižni Novgorodiin yksivuotisella sopimuksella. Hän teki seurassa 55 ottelussa 30 tehopistettä. Toukokuussa 2010 Lindström palasi Elitserieen ja teki yksivuotisen sopimuksen kasvattajaseuransa Skellefteå AIK:n kanssa. Hän voitti Elitserienin pistepörssin tehoilla 28+32=60 ja muodosti Mikko Lehtosen kanssa oivan tutkaparin. Lindström oli lisäksi joukkueensa eniten jäähyminuutteja kerännyt pelaaja. Kesäkuussa 2011 hän teki Colorado Avalanchen kanssa vuoden sopimuksen. Lindström ehti pelata Avalanchessa 16 peliä ja tehdä niissä 5 pistettä, kunnes joukkue ilmoitti haluavansa purkaa sopimuksen. Tämän jälkeen Lindström palasi Skellefteåån.


title: Joakim Lindström

text: Lindström pelasi alle 20-vuotiaiden MM-kilpailuissa vuonna 2003 ja alle 18-vuotiaiden MM-kilpailuissa vuonna 2001. Hän on pelannut myös kahdeksan ottelua Ruotsin A-maajoukkueessa.


title: Cernavodă

text: Cernavodă (aiemmin "Axiopolis", , ) on 17 022 (2011) asukkaan kaupunki Romanian Constanțan piirikunnassa.


title: Cernavodă

text:
Kaupunki on Tonavan varrella ja siellä on jokisatama. Kaupungista alkaa Tonavan–Mustameren kanava, joka ohittaa Tonavan suiston Agigean ja Năvodarin kautta.
Rautatie läheiseen Constanțaan avattiin 1860. Vuosina 1890–1895 rakennettiin Kuningas Kaarle I:n silta (välillä sillan suunnitelleen insinöörin mukaan Anghel Salignyn silta) Tonavan yli Feteștiin, jotta rautatie saatiin valmiiksi Bukarestin ja Constanțan välille.


title: Cernavodă

text: Paikkakunnan löytöjen mukaan on nimetty myöhäiskuparikautinen Cernavodăn kulttuuri 4000—3200 eaa.


title: Cernavodă

text: Lähellä on viidenneksen maan sähköstä tuottava Cernavodăn ydinvoimala, jossa on kaksi kanadalaista CANDU-raskasvesireaktoria.


title: Valonia

text: Valonia on Varsinais-Suomen kestävän kehityksen ja energia-asioiden palvelukeskus. Se on Varsinais-Suomen alueella toimiva puolueeton asiantuntija- ja palveluorganisaatio, joka auttaa toiminta-alueensa kuntia, yrityksiä ja asukkaita pienentämään hiilijalanjälkeään sekä parantamaan ekotehokkuuttaan ja ympäristövastuullisuuttaan.


title: Valonia

text: Käytännön työn osa-alueita ovat muun muassa energianeuvonta, haja-asutusalueiden jätevesiasiat, yritysten ympäristöasiat, kuluttaminen ja resurssitehokkuus, kestävä liikkuminen, vesiensuojelu sekä lasten ja nuorten ympäristökasvatus. Valonia aloitti toimintansa keväällä 2008, kun kaksi alueellista asiantuntijaorganisaatiota – Varsinais-Suomen Agendatoimisto ja Varsinais-Suomen Energiatoimisto – yhdistyivät. Toiminnat ja toiminta-alueet säilyivät yhdistymisen jälkeen entisellään.


title: Valonia

text: Valonian toiminnan painopisteitä ovat:


title: Valonia

text: Keskuksen toimintaa ohjaa maakunnan yhteinen kestävän kehityksen toimintaohjelma vuosille 2015–2020. ""Ohjelma 2020 – Varsinais-Suomi kestävän kehityksen edelläkävijäksi”" on järjestyksessään viides alueellinen kestävän kehityksen ohjelma, jonka toteuttamiseen Varsinais-Suomen kunnat ovat sitoutuneet. Uudessa toimintaohjelmassa on viisi painopistettä: Julkinen sektori edelläkävijänä, Vastuullinen yritystoiminta ja vihreä yrittäjyys, Kestävä yhdyskuntarakenne, resurssitehokkaat ja vähähiiliset alueet, Osallistuva ja vastuullinen asuminen, Laajapohjainen ympäristönlukutaito.


title: Valonia

text: Valoniassa oli loppuvuodesta 2014 hieman alle 20 työntekijää. Toiminnan perusrahoitus tulee Varsinais-Suomen kunnilta, mutta suurin osa toiminnasta rahoitetaan EU:n, eri ministeriöiden ja muiden rahoittajien hankerahoituksella. Valonian isäntäorganisaationa on toiminut vuoden 2015 alusta lähtien Varsinais-Suomen liitto. Vuosina 2008–2014 isäntäorganisaationa toimi Turun kaupunki.


title: Total Balalaika Show

text: Total Balalaika Show on Aki Kaurismäen ohjaama dokumenttielokuva vuodelta 1994. Elokuva sisältää taltioinnin Leningrad Cowboys -yhtyeen yhdessä Puna-armeijan kuoron kanssa pitämästä konserttitapahtumasta Helsingin Senaatintorilla vuonna 1993.


title: Pensaskäet

text: Pensaskäet ("Cacomantis") on käkien heimoon kuuluva käkilintusuku. Siihen kuuluu BirdLife Suomen mukaan kymmenen lajia.


title: Raj Kapoor

text: Ranbirraj ”Raj” Kapoor (14. joulukuuta 1924 – 2. kesäkuuta 1988), tunnettiin myös nimellä "The Show Man", oli intialainen elokuvanäyttelijä, -tuottaja ja -ohjaaja, joka työskenteli hindinkielisessä elokuvateollisuudessa. Hän voitti uransa aikana kaksi National Film Awards -palkintoa ja yhdeksän Filmfare Awards -palkintoa. Kaksi hänen elokuvaansa, "Katkera rakkaus" (1951) ja "Saapasrasvaa" (1954), olivat ehdolla Kultaisen palmun saajiksi Cannesin elokuvajuhlilla. Intian valtio palkitsi Kapoorin Padma Bhushan -palkinnolla vuonna 1971 ja Dadasaheb Phalke -palkinnolla vuonna 1987.


title: Raj Kapoor

text: Ranbirraj Kapoor syntyi Peshawarissa, nykyisessä Pakistanissa. Hän oli vanhin näyttelijä Prithviraj Kapoorin ja Ramsarni Kapoorin kuudesta lapsesta. Myös kahdesta hänen veljestään, Shammi Kapoorista ja Shashi Kapoorista, tuli näyttelijöitä. Kaksi muuta kuolivat jo lapsina. Kapoorilla oli myös yksi sisar, Urmila Sial. Kapoor oli etniseltä taustaltaan punjabi.


title: Raj Kapoor

text: Raj Kapoor oli naimisissa Krishna Kapoorin kanssa. Heillä oli viisi lasta: Randhir Kapoor, Ritu Nanda, Rishi Kapoor, Reema Jain ja Rajiv Kapoor. Näyttelijät Karisma Kapoor, Kareena Kapoor ja Ranbir Kapoor ovat hänen lapsenlapsiaan.


title: Raj Kapoor

text: Kapoor kuoli astman aiheuttamiin komplikaatioihin 63-vuotiaana kesäkuussa 1988.


title: Oleg Šamaev

text: Oleg Šamaev (; s. 2. elokuuta 1982 Tširtšik) on uzbekistanilainen alppihiihtäjä.


title: Oleg Šamaev

text: Šamaev osallistui olympialaisiin ensimmäistä kertaa Vancouverissa 2010. Hän toimi maansa lipunkantajana kisojen avajaisissa ja sijoittui pujottelussa 42:seksi jäätyään suurpujottelussa 77. tilalle.


title: Drongokäet

text: Drongokäet ("Surniculus") on käkien heimoon kuuluva käkilintusuku. Drongokäkien sukuun kuuluu BirdLife Suomen mukaan vain yksi laji, drongokäki. BirdLife Internationalin luokittelussa drongokäestä on erotettu myös kolme muuta lajia.


title: Event

text: Event ("The Event") (typografisesti tyylitelty ) on yhdysvaltalainen televisiosarja, joka sisältää aineksia muun muassa tieteisfiktiosta ja politiikasta. Sarjan loi Nick Wauters, ja sen ensimmäinen jakso esitettiin yhdysvaltalaisella NBC-televisiokanavalla 20. syyskuuta 2010. Televisiosarjan keskiössä on ryhmä avaruusolentoja, joista osan on vanginnut Yhdysvaltain hallitus 66 vuotta sitten, kun ryhmän alus syöksyi Alaskaan. Osa avaruusolennoista on kuitenkin elänyt tavallista elämää soluttautuneena valtaväestöön.


title: Event

text: Sarjan ensimmäisellä jaksolla oli Yhdysvalloissa 10,88 miljoonaa katsojaa mutta katsojaluvut vähenivät sen jälkeen tasaisesti. NBC hyllytti sarjan 13. toukokuuta 2011, mutta tuottajat aloittivat neuvottelut sarjan jatkumisesta muualla.


title: Event

text: Suomessa sarjan ensimmäinen jakso esitettiin MTV3-kanavalla 22. maaliskuuta 2011, ja se sai 388 000 katsojaa.


title: Heppi keippi

text: Heppi keippi on Klamydian vuonna 1989 ilmestynyt kolmas EP-levy. Se oli yhtyeen ensimmäinen levytys nykyiseenkin kokoonpanoon kuuluvan rumpalin Riku Purtolan kanssa. EP:n kappaleet julkaistiin CD-muodossa ensimmäistä kertaa "Pää kiinni painajainen" -albumin CD-versiolla vuonna 1992. Myöhemmin kappaleet on julkaistu vuoden 1995 "Lahjattomat" -kokoelmalla.


title: Mr. Sunshine

text: Mr. Sunshine on yhdysvaltalainen tilannekomediasarja, jota esitetään ABC-kanavalla. Sarjan ensimmäinen jakso esitettiin 2. helmikuuta 2011. Ohjelman pääosaa näyttelee "Frendit"-sarjasta tunnetuksi tullut Matthew Perry. Perry toimii myös yhtenä ohjelman käsikirjoittajista. ABC peruutti sarjan 13. toukokuuta 2011.


title: Mr. Sunshine

text: Sarjan päähenkilö on 40-vuotias Ben Donovan. Ben johtaa "Sunshine Centeriä", areenaa jossa järjestetään erilaisia musiikki- ja urheilutapahtumia. Areenan omistaa hieman arvaamaton Crystal, joka vaatii Beniä palkkaamaan Crystalin etäisen pojan, Romanin, areenaan töihin. Lisäksi "Sunshine Centerissä" työskentelevät Benin hieman hullu assistentti Heather, Benin entinen tyttöystävä Alice sekä Alicen nykyinen miesystävä Alonzo.


title: Mr. Sunshine

text:
Ben on juuri 40 vuotta täyttänyt "Sunshine Centerin" johtaja. Vaikka Ben on työskennellyt areenassa jo kymmenen vuotta, hän ei siltikään tiedä juuri kenenkään työntekijän nimeä, eikä Benistä juuri pidetäkään työntekijöiden keskuudessa.
Crystal on Benin pomo ja "Sunshine Centerin" omistaja. Crystal on usein liikkeeissään hieman arvaamaton ja pomona hieman erikoinen. Crystalin välit poikaansa Romaniin ovat etäiset, mutta siitäkin huolimatta hän vaati Beniä keksimään Romanille jotakin työtä areenasta.
Alice on yksi "Sunshine Centerin" työntekijöistä. Alice ja Ben seurustelivat jonkin aikaa "ystäviä etujen kera" -periaatteella, mutta Alice jätti Benin ja alkoi seurustella Alonzon kanssa, koska piti tätä parempana miehenä.
Alonzo on Alicen tyttöystävä ja Benin ystävä. Huoleton Alonzo on aikaisemmin kerännyt menestystä koripalloilijana.
Roman on areenan omistajan Crystalin poika. Roman on ihastunut Benin assistenttiin, Heatheriin.
Heather on Benin uusi assistentti ja Romanin ihastuksen kohde. Monet, Ben mukaan lukien, pitävät Heatheria hieman hulluna.


title: Keystone Patriot

text: Keystone Patriot oli Suomen paras ravihevonen 1980-luvun alkupuolella ja samalla yksi Euroopan parhaista. Nopea ori oli parhaimmillaan mailin matkoilla ja juoksi Euroopan kauden kärkiajan 13,0 vuonna 1981.


title: Keystone Patriot

text: Erityisen hyvin Patriot menestyi Italiassa. Vuosina 1982-84 se juoksi saapasmaassa 15 lähtöä ja voitti näistä 14. Arvokkain voitto tuli Lotteriasta, jonka ori voitti ensimmäisenä pohjoismaisena hevosena, ja tämä on edelleen suurin suomalaishevosen voittama ravikilpailu.


title: Keystone Patriot

text: Elitloppettiin Patriot osallistui kahdesti. Ensimmäisellä kerralla se laukkasi karsintalähdössä, mutta voitti lohdutuslähdön paremmalla ajalla kuin Ideal du Gazeau finaalin. Toisella kerralla se oli neljäs niin karsinnassa kuin finaalissakin. Vuonna 1984 Patriot ei saanut kutsua kilpailuun, mutta kukisti kolmen viikon päästä tuoreen Elitloppet-voittajan The Onionin Premio Duomossa.


title: Keystone Patriot

text: Keystone Patriotin ohjastajana toimi yleensä Veijo Heiskanen. Oria valmensi osaomistaja Antti Savolainen ja toinen osaomistaja oli Jarmo Nurmi. Hevosen hoitajana oli Marketta Hovilainen, jonka omistuksessa ori vietti siitosuransa jälkeiset eläkepäivät.


title: Keystone Patriot

text: Siitosoriina Patriot vaikutti Suomessa, Ruotsissa ja Saksassa, mutta ehkä lahjakkain sen jälkeläisistä oli Hollannissa syntynyt Nigel Stardust, joka ravasi 2-vuotiaiden Euroopan ennätyksen 14,6 vuonna 1998.


title: Rauman lyseo

text: Rauman lyseon peruskoulu oli 1800-luvun lopulla perustettu raumalainen yläkoulu. Sen toiminta lopetettiin kevätlukukauden 2013 päätteeksi. Koulu sijaitsi kaupungin keskustassa samassa rakennuksessa Rauman kansalaisopiston kanssa, Rauman kaupunginkirjastoa vastapäätä. Sittemmin rakennusta on käytetty Uotilan ala-asteen ja Uotilanrinteen peruskoulun väistötilana. Koulussa oli vimeisenä vuonna 430 oppilasta.


title: Rauman lyseo

text: Raumalla toimi 1880-luvulla kaksiluokkainen reaalikoulu pojille, ja sen lopetettua toimintansa tilalle tuli kaksiluokkainen alkeiskoulu. Lisäksi kaupungissa oli sekä ruotsin- että suomenkielinen kolmiluokkainen tyttökoulu. Nämä kaikki koulut toimivat valtion, kaupungin ja yksityisten avustusten varassa. Koulut olivat kuitenkin niin sanottuja valmistavia kouluja ja vastasivat oppikoulujen alimpia luokkia. Tämä ei enää 1800-luvun lopussa tyydyttänyt sen ajan sivistystarpeita. Lisäksi tytöille alettiin vaatia mahdollisuutta opiskella yliopistoon saakka. Valtio lakkauttikin Rauman alkeiskoulun vuonna 1893, ja kaupunki perusti tilalle viisiluokkaisen "lyseen" poikia ja tyttöjä varten.


title: Rauman lyseo

text: Lyseo oli kunnallinen koulu, mutta se sai valtionapua toimintaansa varten. Kolmena ensimmäisenä toimintavuotenaan koulu sijaitsi alkeiskoulun talossa kirkkoa vastapäätä Raumanjoen varrella. Niin sanottu kirkkokoulu oli pieni lyseon tarpeisiin, joten lyseolle päätettiin rakentaa uusi koulurakennus Tarvonsaareen. Piirustukset laati August Helenius, ja uusrenessanssityylinen lyseotalo otettiin käyttöön syksyllä 1897. Valtuusto päätti samalla laajentaa koulun kahdeksanluokkaiseksi. Vuonna 1898 koulussa aloittikin toimintansa kuudes luokka. Tämän jälkeen koulun virallisena nimenä oli Rauman yhteislyseo.


title: Rauman lyseo

text: Lyseorakennus tuli kuitenkin oppilasmäärän kasvaessa ahtaaksi. Tämän johdosta valtuusto teki päätöksen uuden koulutalon rakentamisesta Wivi Lönnin piirustusten mukaan. Uusi jugendtyylinen rakennus valmistui Valtakadun varrelle vuonna 1914.


title: Rauman lyseo

text: Rauman yhteislyseo toimi kunnallisena kouluna vuoteen 1928 saakka, jolloin se muuttui valtion kouluksi.


title: Rauman lyseo

text: Koulu muutti vuonna 1969 uusiin tiloihin Aittakarinkadulle. Vanha jugendlyseo purettiin vuonna 1972. Peruskoulu-uudistuksen myötä Rauman yhteislyseo jakaantui Sinisaaren yläasteeksi ja Sinisaaren lukioksi. Nimet eivät kuitenkaan tuntuneet sopivilta koululle, jolla oli pitkä historia, joten nimet muutettiin melko pian Lyseon yläasteeksi ja Lyseon lukioksi.


title: Rauman lyseo

text: Vuonna 2000 oppilasmäärän vähennyttyä Rauman Lyseon lukio ja Aronahteen lukio yhdistettiin Rauman Yhteislyseon lukioksi, joka toimi nykyisen Rauman Lyseon lukion tiloissa Nummenvahella. Näin vain yläaste jäi toimimaan Aittakarinkadun kiinteistöön.


title: Rauman lyseo

text: Rauman lyseon peruskoulu lakkautettiin vuonna 2013, joten Nummenvahella toimineen Rauman lukion nimi muutettiin Rauman Lyseon lukioksi jatkamaan 120-vuotiaan koulun perintöä.


title: J’accuse…!

text: J’Accuse…! ([ʒakyz], ranskaa, suom. "”Minä syytän”") oli kirjailija Émile Zolan kirjoittama avoin kirje, joka julkaistiin 13. tammikuuta 1898 ranskalaisessa "L’Aurore"-sanomalehdessä.


title: J’accuse…!

text: Kirje liittyi Dreyfusin tapaukseen, jossa kapteeni Alfred Dreyfusin väitettiin välittäneen saksalaisille sotasalaisuuksia. Zola syytti kirjeessään seitsemää korkea-arvoista upseeria ja kolmea käsialantutkijaa todisteiden keksimisestä Dreyfusia vastaan ja totuuden peittelystä. "L’Aurore"-lehden oli perustanut edellisenä vuonna tunnettu vasemmistopoliitikko Georges Clemenceau, joka Zolan tavoin halusi puhdistaa Dreyfusin maineen.


title: J’accuse…!

text: Kirjeen laajan suosion seurauksena lausahdus "J’accuse" on muodostunut suuttumuksen tai syytösten ilmaisuksi vallanpitäjiä tai väärinkäytöksiä tehneitä kohtaan, myös ranskalaisen kielialueen ulkopuolella.


title: Kääpiölauha

text: Kevätkääpiölauha eli kääpiölauha ("Aira praecox") on yksivuotinen, Euroopassa tavattava kuivien paikkojen pienikokoinen heinäkasvi. Kääpiölauhaa tavataan Suomessa ainoastaan Ahvenanmaalla, jossa se on rauhoitettu ja luokiteltu silmälläpidettäväksi lajiksi.


title: Kääpiölauha

text: Kääpiölauha kasvaa 5–15 cm korkeaksi. Varret ovat kaljuja, hentoja ja alaosastaan tumman tiilenpunaisia. Lehtilapa on 0,3–0,5 mm leveä ja kouruinen. Lehden kieleke on suipohko ja 2–3 mm pitkä. Vaalea kukinto on 1–5 cm pitkä, kapea röyhy. Kukinnon haarat ovat lyhyitä ja pystyjä. Tähkylät ovat 2–3 mm pitkiä ja kaksikukkaisia. Kaleet ovat tähkylän pituisia. Helpeen tyvipuoliskosta lähtevä vihne on jopa 4 mm pitkä. Kääpiölauha kukkii Suomessa touko-kesäkuussa. Jyvät kypsyvät jo kesäkuun lopussa, jonka jälkeen koko kasvi kellastuu.


title: Kääpiölauha

text: Kääpiölauhaa tavataan alkuperäisenä lajina ainoastaan Euroopassa. Lajin levinneisyysalue ulottuu Portugalista ja Pohjois-Espanjasta itään Alppien pohjoispuolitse Puolaan. Pohjoisempana sitä tavataan Britteinsaarilla, Tanskassa, Etelä-Ruotsissa ja -Norjassa sekä Lounais-Suomessa. Yhdysvaltain itärannikolle laji on levinnyt ihmisen mukana. Suomessa kääpiölauhaa kasvaa ainoastaan Ahvenanmaalla, josta se löydettiin ensimmäisen kerran vuonna 1912. Nykyisin lajia tavataan alle kymmeneltä kasvupaikalta muun muassa Eckeröstä ja Jomalasta. Ahvenanmaalle laji on levinnyt mitä ilmeisimmin purjelaivojen painolastimaiden mukana.


title: Kääpiölauha

text: Kääpiölauha viihtyy kuivissa, hiekkaisissa kulttuuriympäristöissä, joita ihmisen toiminta pitää avoinna. Tyypillisiä kasvupaikkoja Ahvenanmaalla ovat polut, tienvarret, leirintäalueet ja rannat.


title: Sami Saarenpää

text: Sami Saarenpää (s. 24. kesäkuuta 1986 Kouvola) on suomalainen entinen lumilautailija. Hän edusti Kouvola Snowboarders -seuraa.


title: Sami Saarenpää

text: Nuorten MM-kilpailuissa Saarenpää on saavuttanut hopeaa vuonna 2004 half-pipessa ja vuonna 2006 big airissa. Lumilautailun maailmancupissa hän kilpaili ensimmäisen kerran Torinossa helmikuussa 2003 sijoittuen big airissa kuudenneksi. Urallaan hän on voittanut yhden maailmancupin kilpailun. Se tapahtui Pietarin big air -kilpailussa maaliskuussa 2006. Toisen palkintokorokesijoituksensa Saarenpää saavutti Tukholmassa marraskuussa 2007 oltuaan big airissa kolmas.


title: Sami Saarenpää

text: Lumilautailun MM-kilpailuihin Saarenpää osallistui ensimmäisen, ja toistaiseksi ainoan kerran vuonna 2007 Arosassa. Silloin hän oli neljäs big airissa, suomalaisten saavutettua kilpailussa sijoitukset 2–6.


title: Sami Saarenpää

text: Saarenpää on kilpaillut lumilautailussa viimeksi lokakuussa 2008. Sen jälkeen hän on toiminut Yle Urheilun lumilautailuasiantuntijana.


title: Silvana Bucher

text: Silvana Bucher (s. 3. helmikuuta 1984 Malters) on entinen sveitsiläinen maastohiihtäjä.


title: Silvana Bucher

text: Maastohiihdon maailmancupissa Bucher kilpaili ensimmäisen kerran Oslossa maaliskuussa 2006 sijoittuen 30 kilometrin vapaan hiihtotavan kilpailussa 48:nneksi. Ensimmäiset maailmancupin pisteensä hän saavutti Davosin 10 kilometrin vapaan hiihtotavan kilpailussa helmikuussa 2007 sijoituttuaan 30:nneksi. Parhaimmillaan hän on sijoittunut maailmancupissa kuudenneksi Oslon vapaan hiihtotavan sprintissä maaliskuussa 2010.


title: Silvana Bucher

text: Bucher on kilpaillut kaksissa MM-kilpailuissa. Sapporossa 2007 hän oli 10 kilometrin kilpailussa 25:s ja viestissä yhdeksäs. Oslossa 2011 Bucher oli sprintissä 22:s ja 30 kilometrillä 19:s. Hän päätti uransa vuonna 2011.


title: Tietosuoja

text: Tietosuoja () on osa perustuslain takaamaa yksityisyyden suojaa. Tietosuojalla viitataan viranomaisten ja yksityisten tahojen ylläpitämiin henkilörekistereihin sisältyviin tietoihin liittyvään salassapitovelvollisuuteen sekä muihin määräyksiin kuten ihmisten oikeuteen tutustua henkilötietoihinsa ja saada niihin aiheellisia poistoja ja korjauksia.


title: Tietosuoja

text: Tietosuojaa säädellään useassa laissa. Keskeisimmät lainsäädännön tietoturvavelvoitteet säännellään henkilötietolaissa ja tietoyhteiskuntakaaressa. Henkilötietolaissa määrätään muun muassa, että rekisterinpitäjän on toteutettava tarpeelliset tekniset ja organisatoriset toimenpiteet henkilötietojen suojaamiseksi asiattomien pääsyltä tietoihin. Tämä lainkohta toteutuu käytännössä vaihtelevalla tavalla. Esimerkiksi Helsingin kaupunki on myöntänyt sadoille työntekijöille oikeuden katsella potilastietojärjestelmä Pegasoksen niin sanottuja selainnäkymiä, joiden kautta saa näkyviin myös muiden kuin omien potilaiden kaikki elinaikaiset diagnoosit ja lääkitystiedot. Selainnäkymien väärinkäyttöä ei voida valvoa, sillä niiden käytöstä ei jää jälkeä lokitietoihin toisin kuin potilasrekisterin normaalista katselusta. Kyseinen käytäntö rikkoo lakia myös siltä osin, että jokaisessa potilastietojärjestelmässä on oltava ominaisuus, joka tallentaa tietojen katsojan henkillöllisyyden..


title: Tietosuoja

text: Potilastiedon Kanta-arkiston projektipäällikkönä ja Helsingin sosiaali- ja terveysviraston potilastietokannan vastuupääkäyttäjänä työskennellyt Antti Lähteenmäki huomautti kaupunkia ja Valviraa vuonna 2014 edellä kuvatuista teknisistä ja organisatoristia tietoturvaongelmista. Kaupunki ei ole silti pyytänyt Pegasos-järjestelmän toimittajaa korjaamaan tietoturva-aukkoa tai poistanut työntekijöiltään selainnäkymän katseluoikeutta.


title: Tietosuoja

text: Suomessa tulee säännöllisesti ilmi tapauksia, joissa on urkittu yksityisyyden suojan piiriin kuuluvia potilastietoja. Esimerkiksi Etelä-Karjalan sosiaali- ja terveyspiiri Eksote kertoi vuonna 2015, että sen palveluksessa ollut työntekijä oli urkkinut luvatta yli 500 potilaan tietoja. Normaalisti tietojen katselijan henkilöllisyys kirjautuu tietojärjestelmän niin sanottuihin lokitietoihin, jolloin asiatonta katselua voi yrittää valvoa esimerkiksi pistokokeiden avulla.


title: Tietosuoja

text: Julkisella puolella havaittuun urkintaan puututaan ja urkinnasta tehdään rikosilmoituksia, jolloin potilaalla on mahdollisuus saada pieni kärsimyskorvaus. Ilmitulleista tapauksista syyteharkintaan saakka päätyy vuosittain jopa kolmesataa, joista käräjille asti etenee noin sata. Uhrien määrä voi olla monikymmenkertainen, sillä urkkija ei useinkaan tyydy kalastelemaan tietoja vain yhdestä ihmisestä. Yksityisellä sektorilla ilmi tulleista urkintatapauksista kerrotaan vain harvoin rikoksen kohteeksi joutuneille..


title: Tietosuoja

text: Jos tietovuodon syynä on rekisterinpitäjän huolimattomuus, asian käsittelee tietosuojavaltuutettu. Rikosasiat kuuluvat poliisille, ja tietoturvarikoksesta voi saada enimmillään kuuden kuukauden vankeustuomion. Tietosuojan lainmukaista toteutumista valvovat Suomessa muun muassa tietosuojavaltuutettu, Viestintävirasto ja Valvira. Viestintävirasto voisi käyttää myös pakkokeinoja, kuten viranomaisiin, yrityksiin ja muihin tietojen säilyttäjiin kohdistuvia uhkasakkoja. Vuoden 2015 alkuun mennessä uhkasakkoa ei ollut kuitenkaan langetettu vielä koskaan.


title: Tietosuoja

text: Myös yrityksistä vuotaa yksityisyyden suojan piiriin kuuluvia tietoja huolimattomuuden takia. Yritykset joutuvat kuitenkin harvoin vastaamaan asiakkaiden yksityistietojen leväperäisestä käsittelystä.


title: Tietosuoja

text: Kansainväliset standardisoimisjärjestöt ISO ja IEC ovat julkaisseet vuonna 2012 yleisen tietosuojaa käsittelevän standardin ISO/IEC 29100, jonka Standardisoimisliitto on vahvistanut kansalliseksi standardiksi SFS-ISO/IEC 29100. Aiheesta on myös muita kansainvälisiä ISO/IEC-standardeja. Näistä on tietoja SFS:n verkkosivuilla.


title: Peter Lennon

text: Peter Gerard Lennon (28. helmikuuta 1930 Dublin – 18. maaliskuuta 2011 Lontoo) oli irlantilainen toimittaja ja dokumentaristi. Hän oli naimisissa suomalaisen toimittajan Eeva Lennonin kanssa.


title: Peter Lennon

text: Peter syntyi perheeseen, joka toimi viinikauppiaina. Isä Peter vanhempi toimi freelancerkauppiaana, ja äiti Delia piti perheen pystyssä. 25-vuotiaana Lennon matkusti Pariisiin ilman ranskankielen taitoa ja rahattomana. Hän oli saanut vain epämääräisiä lupauksia juttujen julkaisemisesta irlantilaisilta lehdiltä. Peterin kirjoitukset Algerian sodan vaikutuksista Ranskaan kiinnittivät brittiläisen "The Guardianin" huomion. Ajanhengen hahmottamisessa ja havainnoimisessa Peteriä auttoi mm. ranskalainen elokuvaohjaaja Jean Renoir, joka sanoi Peterille heidän ensitapaamisessaan: ”Olemme verhojen ympäröimiä. Tämä ei koske vain taidetta. Koulutuksemmekin opettaa meidät näkemään elämää tavalla, joka ei vastaa totuutta. Verhoja on kaikkialla. Taiteilijan tehtävä on vetää nämä verhot alas." Renoirin sanat muokkasivat omalta osaltaan Lennonin vallankäytön tarkkailua. Lennonin ystäväpiiriin kuului Renoirin lisäksi mm. irlantilainen näytelmäkirjailija Samuel Beckett.


title: Peter Lennon

text: Lennonin oleskelu Pariisissa auttoi häntä näkemään Irlannin tapahtumat uudessa perspektiivissä. Hän palasi Dubliniin raportoimaan kaupungin kirjafestivaalista. Viettäessään aikaa Irlannissa Lennon kirjoitti artikkelisarjan kotimaansa tapahtumista, jossa hän kritisoi sortavaa ilmapiiriä, sensuuria ja papiston tiukkaa otetta. Nämä kokemukset saivat Lennonin tekemään dokumenttielokuvan "Rocky Road to Dublin". Rahoituksen hän sai ystävältään Pariisista, ja elokuvaa tuli tekemään ranskalaisen uuden aallon ohjaajien kanssa työskennellyt Raoul Coutard. Kriittisesti Irlantia käsittelevä filmi ei saanut julkaisua Irlannissa vuonna 1967, mutta se esitettiin vuonna 1968 Cannesin elokuvajuhlilla.


title: Peter Lennon

text: Lennonin ura jatkui 1970-luvulla Lontoossa "Sunday Timesissa" (josta lähti, kun Rupert Murdoch oli tulossa omistajaksi) ja "The Listenerissä" ennen kuin palasi "The Guardianiin" vuonna 1989.


title: Peter Lennon

text: Lennon kuoli syöpään vuonna 2011. Hän oli 81-vuotias.


title: Hiisijärvi

text: Hiisijärvi on Oulujoen vesistöön kuuluva järvi Ristijärven kunnassa Kainuun maakunnassa. Hiisijärvi on osa Emäjoen, Oulujärven ja Oulujoen kautta Pohjanlahteen laskevia vesiä.


title: Hiisijärvi

text: Jääkauden aikana jäätikkövirrat synnyttivät Kainuuseen useita vierekkäisiä harjulaaksoja. Jään sulaessa muodostuu esimerkiksi jäänalaisten sulamisvirtojen suulle pitkittäissoraharjuja ja sulamissuistoja, sandureita. Myös Hiisijärven harjujakso, Hiisijärven harju, on muinaisen jäätikkövirran synnyttämä. Harju sijaitsee Hiisijärven kylän eteläpuolella.


title: Hiisijärvi

text:
Mannerjään vetäytyessä länsiluoteeseen kehittyi laaja jään patoama järvisysteemi. Tunnetuin jääjärvistä oli Sotkamon jääjärvi, jossa laajimmillaan oli avointa järvenselkää 70 kilometriä. Jääjärvi jätti jälkeensä maastossa havaittavissa olevia merkkejä, kuten muinaisrantoja ja -törmiä sekä veteen kerrostuneita hienojakoisia sedimenttejä.
Tutkimuksissa on Hiisijärven alueen todettu olevan yksi Sotkamon jääjärven lahdista. Tämän vaiheen ansiosta Hiisijärven nykyisillä rannoilla on erittäin hienojakoista hiekkaa ja hietakerrostumia.


title: Hiisijärvi

text:
Hiisijärven hietikoiden hiekka on siis 9000 vuoden takaista jääjärvisedimenttiä, jääjärvihietaa, joka paljastui näkyviin veden alta vuoden 1761 vedenlaskussa.
Sotkamon jääjärven purkauduttua tuuli muokkasi maisemaa harjuvyöhykkeillä. Lentohiekkavallit kasaantuivat dyyneiksi, ja niin saivat alkunsa Hiisijärven alueen kasvuolosuhteiltaan kuivat jäkäläkankaat.


title: Hiisijärvi

text: Nykyinen Hiisijärvi on pinta-alaltaan vain kymmenesosan alkuperäisestä. Syynä tähän on vuonna 1761 tapahtunut vedenlasku.


title: Hiisijärvi

text: 1700-luvulla Suomessa maatalous oli murrosvaiheessa. Ruotsin vallan alainen Suomi haluttiin omavaraiseksi viljan suhteen. Oli aika siirtyä metsää tuhlaavasta kaskitaloudesta peltoviljelyyn. Pellot tarvitsivat lannoitetta, ja sen vuoksi talojen karjamäärää piti lisätä. Karja puolestaan tarvitsi laidunmaata, jota tavoiteltiin laskemalla vesistöjen pintaa. Runsasravinteiset mutapohjaiset lammet haluttiin kuivata reheviksi rantaniityiksi. Monet valtiovallan asetukset pyrkivät edistämään uudisraivausta. Niinpä säätyläiset ja talonpojat kuivasivat soita ja laskivat järvien pintoja.


title: Hiisijärvi

text: Hiisijärvi on yksi järvenlaskuista, joka riistäytyi hallinnasta muuttuen katastrofinomaiseksi purkaukseksi. Järvenlaskutoimet oli aloitettu jo vuonna 1746. Silloin kaivettiin Hiisijärven Taivallahden päähän laskuojaa. Tämän kyseisen ojan kautta järvi sittemmin karkasi.


title: Hiisijärvi

text: Alun perin tarkoituksena oli siis ollut laskea kolmiosaisen järven pintaa niin, että kosteina kesinä rantaniittyjen sadonkorjuu olisi helpompaa. Kesällä 1759 Paavali Härkönen rakensi myllyn Hiisijoen yläpuolelle lähelle naapurien myllyä. Toimet hidastivat veden virtausta. Lisäksi Paavali Härkönen oli padonnut kosken yläpuolisen suvannon, eivätkä vuoden 1761 kevättulvat päässeet täysin vapaasti purkautumaan. Edellä mainitut toimet vaikuttivat tulevaan tapahtumaan.


title: Hiisijärvi

text: Keväällä 1761, vain kaksi päivää ennen katastrofia kaivoivat Pentti ja Paavali Härkönen Taivallahden vanhaa ojaa Hiisijärven päässä. Vedenlaskua yritettiin helposti kaivettavien harjukerrostumien kautta. Kaivajat eivät kuitenkaan osanneet arvioida veden eroosiovaikutusta harjuun. Perjantai-aamuna 15. toukokuuta 1761 järkyttynyt Pentti Härkönen oli kertonut järvenkarkauksesta tapahtumia myöhemmin käsitelleillä käräjillä todistaneelle miehelle, miten Hiisijärvi oli laskenut tiehensä.


title: Hiisijärvi

text: Puolentoista vuorokauden aikana vesimassat olivat ryöstäytyneet harjun läpi vieden mukanaan kalat pitkin metsiä ja katkoen puita mennessään. Hiisijärven pinta laski jopa 14 metriä. Tuhotulva vyöryi Iso-Pyhäntään rikkoen rannoilla olleita rakennuksia, kuten pyhäntäläisten myllyn. Lisäksi tuhoutui tervahauta muun omaisuuden ohella. Veden mukana kulkeutui paljon maa-ainesta ja hyökyaalto muokkasi harjuja ja maisemia mennessään. Pyhännänjärvestä tulva syöksyi Kiehimänjokea myöten Oulujärveen. Tulva-aallon jälkiä on havaittavissa tänäkin päivänä Oulujärven rannoilla.


title: Hiisijärvi

text:
Oulun maakunta-arkiston Paltamon seurakunnan väkilukutaulukoon on kirjattu ensimmäinen luonnonkatastrofia käsittelevä merkintä:
Tulvan jäljiltä järvenpohjaa paljastui 9800 hehtaaria maata. Kasvuolosuhteet olivat vaihtelevat. Osa paljastuneesta maasta oli moreenin päällä olevaa harjuhiekkaa, joka läpäisee hyvin vettä. Kuiville kasvupaikoille levittäytyi hitaasti kasvistoa. Nykyisin kasviton ala on noin 2 hehtaaria, ja sekin pysyy avoimena ihmisten toimenpiteiden avulla. Tämä Hiisijärven hiekkojen alue on pinta-alaltaan arviolta vain noin viidesosa siitä lumivalkoisesta hienojakoisesta hietikosta, mikä paikalla oli vielä 1900-luvun alussa. Jääjärvihietaisesta rannasta muodostui nähtävyys, mikä se on edelleen tänäkin päivänä.


title: Hiisijärvi

text: Järvenkarkauksesta on tehty näytelmä, jota esitti Hiisijärvellä sijaitseva Jukolan taideyhteisö. Hiisijärven hiekoille on myös pystytetty muistomerkki vuonna 1962: luonnonkivi, johon on hakattu vuosiluku 1761, ja kiinnitetty tapauksesta kertova laatta.


title: Saaren koulu (Pyhäjoki)

text: Saaren koulu on peruskoulu Pyhäjoen kunnassa. Pyhäjoen kirkonkylän ala-aste ja yläaste yhdistettiin uudeksi yhtenäiskouluksi (0–9 lk.) syksyllä 2010. Koulu sai nimen Saaren koulu, koska se sijaitsee Pyhäjoen keskustassa Pyhäjoen suuhaarojen väliin jäävällä saarella.


title: Ramzi bin al-Shibh

text: Ramzi bin al-Shibh (s. 1. toukokuuta 1972) on Guantanamon vanki ja eräs Yhdysvalloissa 11. syyskuuta 2001 tapahtuneen terrori-iskun pääepäiltyjä. Bin al-Shibh muutti Hampuriin noin vuonna 1995. Hän asui ja työskenteli Hampurissa Mohammed Attan kanssa. Noin vuonna 1998 Atta ja al-Shibh perustivat Al-Qaidan Hampurin solun yhdessä Ziad Jarrahin ja Marwan al-Shehhin kanssa.


title: Ramzi bin al-Shibh

text: Bin al-Shibh oli ainoa neljästä, joka ei saanut Yhdysvaltain viisumia. Hänelle varattiin kesällä 2000 lento-opetusta Floridassa, mutta ei saanut lukuisista yrityksistä huolimatta viisumia.


title: Ramzi bin al-Shibh

text: Bin al-Shibh pidätettiin 11. syyskuuta 2002 Karachissa, Pakistanissa. Pakistan luovutti hänet Yhdysvaltoihin.


title: Mahmud Abouhalima

text: Mahmud Abouhalima on yksi vuoden 1993 World Trade Centerin pommi-iskun tekijöistä. Punaisten hiuksiensa takia hänen lempinimensä on Mahmud Punainen.


title: Mahmud Abouhalima

text: Vuoden 1981 syyskuussa Abouhalima saapui turistiviisumilla Saksaan jossa hän haki poliittista turvapaikkaa. Hän väitti että hän joutui vainon kohteeksi Egyptissä, koska hän oli kuulunut islaminuskoiseen fundamentalistiseen puolueeseen. Hänen turvapaikkahakemuksensa Saksassa hylättiin vuonna 1982 koska hän ei ollut todistettavasti tehnyt rikoksia joiden takia hänen olisi tarvinnut pelätä Egyptin viranomaisia. Hän lähti vaimonsa kanssa turistiviisumilla syksyllä 1985 New Yorkiin. He asettuivat asumaan Brooklyniin ja eivät koskaan palanneet Saksaan minne olivat jättäneet suurimman osan omaisuudestaan. Kuusi kuukautta Abouhaliman saapumisesta New Yorkiin hänen turistiviisuminsa päättyi, mutta hänen onnekseen kongressi teki samaan aikaan yli miljoonalle laittomalle maahanmuuttajalle armahdusohjelman. Se oli tarkoitettu maahanmuuttajille jotka työskentelivät Yhdysvalloissa. Abouhalima väitti että oli työskennellyt seitsemän kuukauden ajan Etelä-Carolinassa sijaitsevalla maatilalla. Hänen vaimonsa kertoi Time -lehden toimittajille ettei muista sellaista. Abouhalima sai laillisen oleskeluluvan vuonna 1988 ja pysyvän kahden vuoden kuluttua. Hänen saatuaan työluvan vuonna 1986 Abouhalima oli hankkinut lisenssin taksin ajoon ja ajoi sen jälkeen taksia New Yorkissa.


title: Mahmud Abouhalima

text: Saatuaan Green Cardin vuoden 1988 lopulla Abouhalima matkusti useita kertoja seuraavien 20 kuukauden aikana Pakistaniin saamaan taistelukoulutusta. Hän myös otti osaa Afganistanin sotaan ja taisteli monissa eri maakunnissa Afganistanissa. Hän palasi Afganistanista Yhdysvaltoihin vuoden 1990 heinäkuussa. 26. helmikuuta vuonna 1993 hän oli osallisena World Trade Centerin pommi-iskuun. Abouhalima kuitenkin ehti paeta Egyptiin ennen kuin hänet saatiin pidätettyä. Häntä kidutettiin Egyptissä ja hän tunnusti osuutensan ja hänet palautetiin sen jälkeen Yhdysvaltoihin jossa hänet muiden terroristien kanssa tuomittiin. Jokainen heistä sai 240 vuoden pituisen tuomion.


title: Jacqueline Govaert

text: Jacqueline Govaert (s. 20. huhtikuuta 1982 Kaatsheuvel, Pohjois-Brabant, Alankomaat) on alankomaalainen muusikko. Hän tuli tunnetuksi pop rock -yhtye Krezipin keulahahmona, mutta on esiintynyt myös sooloartistina.


title: Jacqueline Govaert

text: Govaert opiskeli musiikintekoa Fontys Rockacademiessa Tilburgissa. Vuonna 1997 hän oli perustamassa Krezip-yhtyettä, jonka ensimmäinen julkaisu oli omakustanne "Run Around". Yhtyeen saatua levytyssopimuksen siltä ilmestyi neljä studioalbumia, ensimmäinen, "Nothing Less", vuonna 2000 ja viimeinen, "Plug It In", vuonna 2007, ennen kuin se lopetti toimintansa vuonna 2009. Jacqueline Govaert oli paitsi Krezipin laulaja, myös sen pianisti ja päälauluntekijä. Yksi yhtyeen muista jäsenistä oli hänen siskonsa Anne Govaert.


title: Jacqueline Govaert

text: Krezipin jälkeen Govaert aloitti soolouran. Hänen ensimmäinen sooloalbuminsa, 1960- ja 1970-lukujen popmusiikista vaikutteita saanut "Good Life", julkaistiin elokuussa 2010. Albumin tuottajana toimi belgialaisyhtye Hooverphonicin jäsen Alex Callier. "Good Life" nousi ensimmäisellä listaviikollaan Alankomaiden Album Top 100 -albumilistan sijalle kolme, joka jäi albumin korkeimmaksi sijoitukseksi. Albumin ensimmäinen single oli heinäkuussa 2010 julkaistu "Overrated".


title: Jacqueline Govaert

text: Govaert on myös vieraillut muiden artistien albumeilla, muun muassa Armin van Buurenin albumilla "Imagine" (2008), jolla hän laulaa kappaleessa "Never Say Never". Vuonna 2006 hän, The Partysquad, Extince ja Caprice esittivät Alankomaiden TMF Awards -tapahtumassa kappaleen "Ben Je Down" (TMF Awards Anthem 2006), joka nousi myös Single Top 100 -singlelistalle, sijalle neljä. Vuonna 2011 hän duetoi Alain Clarkin kanssa kappaleen "Wherever I Go", joka julkaistiin erillisenä singlenä ja osana Govaertin EP:tä "Hold Your Fire".


title: Jacqueline Govaert

text: Govaertilla on kaksi lasta Ivo Maissanin kanssa, vuonna 2009 syntynyt poika Billie ja vuonna 2010 syntynyt tytär Sis.


title: Lotteria

text: Gran Premio Lotteria di Agnano eli lyhyemmin Lotteria on Agnanon raviradalla Napolissa ajettava ravikilpailu. Se on yksi neljästä suuresta eurooppalaisesta ravikilpailusta Prix d'Ameriquen, Elitloppetin ja Oslo Grand Prixin ohella. UET Trotting Masters-rankingissa Lotteria kuuluu ylimpään Grand Slam-luokkaan.


title: Lotteria

text: Kilpailu ajetaan vuosittain toukokuun alussa. Siihen ovat oikeutettuja osallistumaan 4-vuotiaat ja vanhemmat hevoset. Pohjoismaisesta tavasta poiketen Lotteria ei ole kutsukilpailu, vaan siihen ilmoitetuista hevosista osallistujat karsitaan pistejärjestelmän perusteella. Lotteriassa ajetaan kolme karsintalähtöä ja finaali saman päivän aikana. Jokaisesta karsintalähdöstä kolme parasta selviytyy finaaliin, ja karsiutuneille hevosille järjestetään lohdutuslähtö. Kilpailumatkana on 1600 metriä autolähetyksellä.


title: Lotteria

text: Lotteriassa on yleensä kymmentuhatpäinen katsojajoukko, ja osa yleisöstä ryntää päälähdön jälkeen radalle osallistuakseen palkintojenjakoon. Perinteeksi on muodostunut, että voittajahevosen valjaista pyritään näpistämään itselle muisto. Niinpä voittajavaljakko saapuukin seremonioihin vartijoiden ympäröimänä.


title: Lotteria

text: "Vuosina 1948-1950 kilpailua ei järjestetty."


title: Lotteria

text: Ensimmäinen Lotteriaan osallistunut suomalaishevonen Keystone Patriot voitti karsintalähdön ja finaalin. Tämän jälkeen Friendly Face ja Indian Silver ovat voittaneet karsintalähdön sekä Express Ride lohdutuslähdön vuonna 1990. Suomalaishevosista kilpailuun ovat osallistuneet myös Call Me, Ugh ja Martha de Vie, mutta ne eivät selvinneet finaaliin. Suomessa syntynyt, mutta Ruotsin rekisterissä kilpaillut Louise Laukko oli neljäs vuonna 1999.


title: Lotteria

text: Ulkosuomalaisista Jori Turja on osallistunut kilpailuun useilla italialaisilla hevosilla, joista Varenne voitti kolme kertaa. Vuonna 2009 kilpailun voittaneen italialaisen Island Effe-tamman valmennustiimiin kuului Harri Rantanen. Jorma Kontio voitti karsintalähdön vuonna 2004 orilla H.P. Paque, jonka omisti Timo Yli-Panula mutta joka edusti Yhdysvaltoja.


title: Margrethe Munthe

text: Margrethe Aabel Munthe (27. toukokuuta 1860 Elverum, Ruotsi-Norja – 20. tammikuuta 1931 Oslo, Norja) oli norjalainen opettaja ja kirjailija, joka on tunnettu erityisesti moralistisista lastenlauluteksteistään. Hänen runojaan pidetään ensimmäisinä norjaksi julkaistuina lastenlauluina.


title: Margrethe Munthe

text: Munthe kasvoi lääkäriperheensä kotitilalla Elverumissa. Tilan nimi oli tuolloin Alfheim, mutta se tunnetaan nykyisin nimellä Munthegaarden. Hän oli järjestyksessä yhdeksäs kaikkiaan 14 sisaruksesta. Piirilääkäri-isä oli usein pitkillä matkoilla hoitamassa potilaitaan. Munthen suvussa oli useita Norjassa tunnettuja henkilöitä. Hänen setänsä oli upseeri, historioitsija ja kartografi Gerhard Munthe (1795–1876). Hänen veljiään olivat muun muassa eversti Hartvig Munthe (1845–1905), taiteilija Gerhard Munthe (1849–1929) ja kenraalimajuri Carl Oscar Munthe (1861–1952). Margrethe itse oli puolestaan Oslon yliopiston ylikirjastohoitaja Wilhelm Munthen (1883–1965) täti ja näyttelijä Hauk Aabelin (1869–1961) serkku.


title: Margrethe Munthe

text: Margrethe Munthe lähetettiin jo nuorena tyttönä kouluun Christianiaan, nykyiseen Osloon, jossa hän suoritti keskikoulututkinnon "Nissens Pigeskole" -yksityiskoulussa 1879. Kouluajan jälkeen hän oli vuoden synnyinkodissaan hoitamassa verran kolmea nuorempaa sisarustaan. Hän piti sittemmin yksityiskoulua Langesundissa, minkä jälkeen hän suoritti korkeamman asteen opettajatutkinnon Kristianiassa 1883.


title: Margrethe Munthe

text: Työuransa pääosan Munthe toimi opettajana. Hän aloitti vuodesta 1888 vuoteen 1902 asti "Vaterland skolessa". Erikoista asiassa oli, että Vaterland oli tuolloin Kristianian köyhimpiä ja hädänalaisimpia alueita. Willy Aagren mukaan Munthe valitsi tietoisesti sen työpaikakseen, vaikka hänellä olisi ollut valinnanvaraa työskennellä myös vauraammilla alueilla. Vuonna 1900 Munthe opiskeli lasten kuvaamataito-opetusta stipendiaattina Britanniassa. Työ lasten parissa oli pohjana Munthen kirjoitusharrastukselle. Hänen erikoisalaansa olivat laulut ja leikit, joita hän käytti hyväkseen myös opetuksessa. Munthe opetti runoutta, laulua ja myöhemmin myös piirustusta ja maalausta. Hän piti oppilaitaan suuressa arvossa, vaikka onkin jälkeenpäin laulutekstiensä pohjalta saanut ankaran maineen. Hänen kerrotaan runoilleen jokaisen oppilaansa syntymäpäiväksi kullekin oman onnittelulaulun.


title: Margrethe Munthe

text: Oslon kaupunginarkiston mukaan Munthe siirtyi vuonna 1902 kaupungin laitamille, Bøltelokkan kouluun, missä hän työskenteli 18 vuotta. Arkisto kertoo hänen siirtyneen Lilleborgin kouluun 1. elokuuta 1920, mutta todennäköisesti hän ei työskennellyt siellä lainkaan, vaan jäi sairausloman jälkeen eläkkeelle 60-vuotiaana. Oslon kaupunginarkiston mukaan Munthe on joutunut jakamaan joitakin kertoja myös ruumiillista kuritusta oppilaitaan kohtaan, muun muassa valehtelemisesta, varkauksista ja pinnaamisesta. Piiskaamisrangaistus annettiin yleensä toisen opettajan, tai joissakin tapauksissa isän tai äidin läsnä ollessa. Toisaalta arkistot kertovat hänen oppilaidensa saaneen useimmiten hyviä arvosanoja.


title: Margrethe Munthe

text: Luonteeltaan Munthea on kuvattu individualistiksi, joka ei liiemmälti ottanut osaa aikansa aatteelliseen tai järjestötoimintaan. Hän ei tiettävästi ollut mukana esimerkiksi vuosisadan alun naisasialiikkeessä, opettajien ammattiorganisaatioissa, eikä kirjallisuusseuroissa. Eläkkeellä Munthe vietti useita vuosia Italiassa.


title: Margrethe Munthe

text: Margrethe Munthen runoja pidetään ensimmäisinä norjaksi julkaistuina lastenlauluina. Hänen teksteilleen on tunnusomaista, että ne sijoittuvat lasten päivittäiseen elämään: leikkeihin, kouluun, kotiin, sekä lasten kanssakäymiseen toistensa ja aikuisten kanssa. Runot sijoittuvat helposti samaistuttaviin tilanteisiin, ja ne on muotoiltu pieniksi kertomuksiksi tai tilannekuviksi. Munthen runoihin sisältyy useimmiten opetus, kuinka lasten tulisi käyttäytyä. Joitakin runoja on pidetty suoraan moralisoivina, kuten "Bare se, men ikke røre", "Nei, nei gutt" ja "Sladrehank skal selv ha bank". Eräissä runoissa lapsi on kertojana, ilmaisten runon opetuksen minä-muodossa. Kokoelmissa on myös silkkoja ilonilmauksia, kuten "Hurra, det sner!" sekä "Akevise". Muutamat runot pohjautuvat myös kansalliseen tarinankerrontaperinteeseen.


title: Margrethe Munthe

text:
Kaikki Munthen runot on kirjoitettu aikanaan tunnettuihin ja yksinkertaisiin melodioihin, joita on helppo laulaa. Hän etsi ja löysi taitavasti lauluihinsa sopivia aikansa melodioita. Esimerkiksi joululalun "På låven sitter nissen" melodiaksi on lainattu eräs saksalainen reinleder. Kansanomaiset melodiat toimivat osaltaan keventävänä vastapainona moralistisille teksteille, mitä on pidetty laulujen pitkäikäisyyden eräänä perustekijänä. Runot on kirjoitettu perinteisellä muotokielellä, kiinteällä ja säännönmukaisella runomitalla.
Munthe julkaisi myös joululauluiksi tarkoitettuja runoja, pari pienempää kokoelmaa lauluja ja laululeikkejä, sekä neljä lasten komedianäytelmää.Munthen lastenrunot saivat laajan suosion vastikään itsenäistyneen Norjan kuningaskunnan kansallismielisessä nosteessa, mitä hän Willy Aagren mukaan käytti myös tietoisesti hyväkseen. Hänen vaikutuksensa myöhempäänkin norjalaiseen lastenrunouteen oli suuri. Munthen myötä muodostui vahva traditio, jossa lastenrunoissa tuli olla moraalinen opetus, kiinteällä muotokielellä ilmaistuna. Munthen tapaa kirjoittaa lapsista näille luonteenomaisessa ympäristössä on pidetty aikanaan luovana ajatuksena. Hänen parhaat runonsa antavat elävän ilmaisun aidoille tunteille ja kokemuksille.


title: Margrethe Munthe

text: Munthen lauluja lauletaan yhä, vaikka niiden sanoma sinänsä ei olisikaan enää erityisen ajankohtainen. Tekstejä pidettiin moralistisina ja pikkuporvarillisina erityisesti 1960- ja 1970-luvuilla, ja niitä poistettiin tuolloin useimmista lukukirjoista. Laulut elivät kuitenkin edelleen kansan suussa vanhemmilta lapsille sekä lukuisten suosittujen levytysten kautta. Munthen lauluista tuli ”sallittuja” uudelleen 1990-luvulla, jolloin niitä alettiin pitää enemmänkin hauskoina jäänteinä menneestä ja hieman merkillisestä maailmasta. Tekstien moralisoivasta ja osoittelevasta mentaliteetista huolimatta, helppo laulettavuus ja tietty ajaton elämänviisaus on kuitenkin kestänyt ajan hammasta.


title: Margrethe Munthe

text: Munthen lauluja on levytetty lukuisia kertoja. Bergjentene-lauluyhtyeen tekemät kaksi EP-levyä, "Kom skal vi synge" (1963) saivat paljon radioaikaa vuosikausien ajan Norjassa. Sitäkin suositummiksi levytyksiksi nousivat Wenche Myhren vuosien myötä tekemä kolmen LP-levyn sarja, "Sanger fra dengang mor var liten" (1967, 1976 ja 1981), joista etenkin ensimmäisellä ja kolmannella levyllä oli pääasiassa Munthen lastenlauluja. Keskimmäisellä levyllä niitä oli tosin vain kaksi. Levyt tehtiin yhteistyössä kapellimestari Sigurd Jansenin johtaman suuren orkesterin kanssa, ja niistä tuli Myhren myydyimpiä levyjä. Toisaalta Myhreä myös kritisoitiin aikanaan voimakkaasti ”taantumuksellisten” ja konservatiivisten laulujen levyttämisestä.


title: Margrethe Munthe

text: Myös Åse Thoresen ja Ingebrigt Davik levyttivät kaksi Munthe-levyä, "Kom skal vi synge" (1972) ja "Kjære kom og dans med meg" (1974). Levyt muodostivat osaltaan pohjaa useammillekin nostalgisille televisio-ohjelmille. Munthen lauluista tehtyjä levytyksiä on mukana myös Kari Bremnesin, Geirr Lystrupin ja Line Ivarsonin esittäminä norjalaisella lastenlaulukokoelmalevyllä "Våre beste barnesanger" sekä Karin Krogin lastenlaululevyllä "Det var engang. Karin Krog synger barnesanger." (1994). Viimeisimpiä levytyksiä on CD "I barneværelset med Margrethe Munthe" (1996) osana Mari Maurstadin ja Kari Stokken tekemää lastenlaululevykokoelmaa.


title: Margrethe Munthe

text: Oslon kaupunki nimesi Thereses gaten ja Stensgatan yhtymäkohdassa sijaitsevan aukion "Margrethe Munthes plassiksi" 30. maaliskuuta 2005.


title: Margrethe Munthe

text: – Munthen teoksia norjaksi


title: Kaarel Nurmsalu

text: Kaarel Nurmsalu (s. 30. huhtikuuta 1991 Tamsalu) on virolainen mäkihyppääjä ja entinen yhdistetyn kilpailija. Hänen valmentajanaan toimi Petter Kukkonen.


title: Kaarel Nurmsalu

text: Nuorten MM-kilpailuissa Otepäässä 2011 Nurmsalu sijoittui pronssille sekä yhdistetyn sprintissä että normaalikilpailussa. Samoissa kisoissa hän osallistui myös mäkihyppyyn, jossa hän sai myös pronssia normaalikilpailussa. Aikuisten arvokisoissa hän kilpaili yhdistetyssä ensimmäisen kerran Liberecissä 2009, jossa hän oli parhaimmillaan normaalikilpailussa 35:s. Joukkuekisassa hän oli Viron joukkueen mukana yhdeksäs. Oslossa 2011 hän oli normaalikilpailussa 31:s.


title: Kaarel Nurmsalu

text: Yhdistetyn maailmancupissa Nurmsalu kilpaili ensimmäisen kerran Klingenthalissa helmikuussa 2009 sijoittuen 42:nneksi. Ensimmäiset ja ainoat maailmancupin pisteensä hän saavutti Kuusamossa marraskuussa 2010 oltuaan 30:s. Hän menestyikin paremmin yhdistetyn mäkiosuudella kuin hiihto-osuudella. Hän kilpaili yhdistetyssä viimeksi maaliskuussa 2011.


title: Kaarel Nurmsalu

text: Mäkihypyn maailmancupissa Nurmsalu kilpaili ensimmäisen kerran joukkuekilpailussa Lahdessa maaliskuussa 2011. Siinä Viro sijoittui yhdeksänneksi, eli kilpailun viimeiselle sijalle. Hän saavutti ensimmäiset maailmancupin pisteensä oltuaan 26:s Oberstdorfin lentomäessä helmikuussa 2013. Parhaimmillaan hän sijoittui kuudenneksi Oslossa maaliskuussa 2014.


title: Kaarel Nurmsalu

text: Nurmsalu sijoittui Val di Fiemmen MM-kilpailuissa 2013 sekä normaali- että suurmäessä 26:nneksi. Sotšin olympialaisissa 2014 hän oli parhaimmillaan normaalimäessä 38:s.


title: Kaarel Nurmsalu

text: Nurmsalu ilmoitti kesäkuussa 2014 lopettavansa uransa taloudellisten syiden vuoksi. Hän kilpaili MM- ja maailmancuptasolla uudelleen kevätkaudella 2017 ilman suurta menestystä.


title: Brooklyn-luokka

text: Brooklyn-luokka oli Yhdysvaltain laivaston seitsemän kevyen risteilijän muodostama alusluokka toisessa maailmansodassa. Alukset oli aseistettu viidellä kuusituumaisella kolmoistykkitornilla, joten ne olivat raskaimmin aseistettuja Yhdysvaltain laivaston keveitä risteilijöitä. Kaikki luokan alukset otettiin palvelukseen 1937–1938 ja ne palvelivat sodan aikana sekä Tyynellä valtamerellä että Atlantilla. Ne kaikki selvisivät sodasta, vaikka osa aluksista saikin vaurioita. Pian sodan päätyttyä luokan alukset poistettiin palveluksesta ja ne sijoitettiin reserviin, josta viisi luokan alusta siirrettiin Etelä-Amerikan valtioille 1951.


title: Brooklyn-luokka

text: Jos kahdeksantuumaisilla tykeillä varustettuja raskaita risteilijöitä pidetään Washingtonin laivastosopimuksen tuotteina, niin tätä alusluokkaa voidaan pitää vuoden 1930 Lontoon laivastosopimuksen tuotteena. Kaupankäynti Japanin, Yhdysvaltain ja Britannian etujen välillä sopimusta luotaessa rajoitti raskaiden risteilijöiden valmistusta. Britannia hyväksyi Japanin ehdottaman sopimuksen, mutta Yhdysvallat teki siihen runsaasti tarkennuksia ennen vastentahtoista hyväksymistään. Yhdysvaltojen laivaston näkemyksen mukaan raskaat kahdeksan tuuman tykein varustetut risteilijät olivat tulleet jäädäkseen ja että ne vastasivat paljon paremmin laivaston tarpeita Tyynellä valtamerellä kuin keveämmät sopimuksen mukaiset alukset. Hyväksynnän jälkeen Yhdysvallat kykeni valmistamaan ainoastaan kaksi Washington-luokan tyyppistä alusta, minkä jälkeen sen tuli valmistaa keveitä kuudentuuman tykein varustettuja risteilijöitä.


title: Brooklyn-luokka

text: Suunnittelu aloitettiin syksyllä 1930 senaatin hyväksyttyä laivastosopimuksen 21. heinäkuuta. Lähtökohtina olivat nopeus ja kantama, joiden tuli vastata raskaiden risteilijöiden ominaisuuksia. Lopulta valmistui kuusi erilaista suunnitelmaa, joista raskain pohjautui New Orleans -luokkaan varustettuna kolmella neliputkisella ja yhdellä kolmiputkisella tykkitornilla ja kevein kahdella kolmiputkisella tornilla, uppouman ollessa 6000 tonnia. Pitkällisten täsmennyskeskusteluiden jälkeen luotiin lopulta 9600 tonnin uppouman omaava, neljällä kolmiputkisella tornilla ja New Orleans -luokan suojan mukainen alus vuoden 1931 alkupuolella. Suunnitellut alukset esitettiin vuoden 1933 laivasto-ohjelmaan, mutta niitä ei koskaan hyväksytty siihen.


title: Brooklyn-luokka

text: Viivytyksen seurauksena sekä uusien 1.1 tuuman ilmatorjuntatykkien käyttöönoton vuoksi keskusteluja jatkettiin. Uusissa piirustuksissa katapultti siirrettiin takakannelle, jotta keskilaivaan saatiin viiden tuuman ja 1.1 tuuman ilmatorjuntatykkien vaatima tila. Panssaroinnin vahventaminen edellytti voimanlähteiden vaatimien tilojen uudelleensuunnittelua. Mikäli konehuoneita voitaisiin lyhentää, säästettäisiin uppoumaa panssaroinnille. Dieselmoottoreiden käyttöönottoa ei tutkittu lainkaan, vaikka ne mainitaankin.


title: Brooklyn-luokka

text: Maaliskuuhun 1932 mennessä esitettiin uusi sarja suunnitelmia, joissa kaikissa uppouma oli noin 10 000 tonnia ja aseistuksena kahdestatoista kuuteentoista kuusituumaista tykkiä. Alusten kyljet oli suojattu jopa viiden tuuman panssarein. Runkojen pituuksissa oli suurehko vaihtelu johtuen erilaisista voimanlähteistä. Suunnittelun pohjaksi oli lisätty uusi kuuden tuuman tykeille kehitetty, parannettu 130 paunan ampumatarvike. Aseistuksen tuli vastata Japanin laivaston Mogami-luokan alusten voimakasta viidentoista kuuden tuuman tykin aseistusta.


title: Brooklyn-luokka

text: Hyväksytyn suunnitelman mukaiseen alukseen asennettiin viisi kolmiputkista tornia, joista kolme asennettaisiin etukannelle, tykin numero kaksi ampuessa kahta muuta korkeammalta. Lentokoneen vaatimat tilat olisivat takakannella, mikä loisi aluksille yhtenäisemmän kannen. Kattilahuoneet asetettaisiin konehuoneiden etupuolelle, eli yksiköiden koteloimista ei toteutettu. Alus luokassa toteutettiin lisäksi pituussuuntainen tukeminen, mikä säästi merkittävästi uppoumassa.


title: Brooklyn-luokka

text: Suojana oli viisituumainen panssarivyö vesirajassa, joka oli liitetty runkoon. Kansi oli suojattu kaksituumaisella panssaroinnilla. Panssarivyön päihin sijoitetut vesitiiviit seinät olivat 2,5-tuumaiset ja ammusvarastot oli suojattu kaksituumaisin seinin. Tykkitornien suojana oli kuusituumainen panssarointi. Panssarointia oli kaikkiaan 1 798 tonnia, mikä oli lähes 15 prosenttia aluksen uppoumasta. Alusten voimanlähteenä oli neliakselinen vaihteistettu turbiinimoottori, joka tuotti kaikkiaan 100 000 hevosvoimaa eli ainoastaan hieman vähemmän kuin New Orleans -luokassa.


title: Brooklyn-luokka

text: Pääaseina olivat uudet kuuden tuuman 47 pituuskaliiperin Mk16 tykit, joissa käytettiin kartussilaukauksia. Ammus painoi 130 paunaa. Kolmiputkisessa asennuksessa tykkien maksimikorotuskulma oli 60 astetta ja niiden maksimikantama oli 23 882 metriä 47,5 asteen korotuskulmalla. Kaikki tornin tykit oli kytketty toisiinsa eli korotuskulmaa säädettiin tornille, ei tykeille. Tornin etupanssari oli 6,5 tuumaa. Apuaseina oli viiden tuuman 25 pituuskaliiperin tykit yksiputkisina asennuksina. Uusia 1.1 tuuman ilmatorjuntatykkejä ei saatu valmistettua, joten kevyt ilmatorjunta-aseistus koostui raskaista puolen tuuman konekivääreistä. Aluksille asennettiin kaksi katapulttia ja niitä käyttämään neljä vesilentokonetta. Aluksille ei asennettu torpedoputkia.


title: Brooklyn-luokka

text: Alusten siltarakenteet laskettiin ja tutkat asennettiin 1942. Samassa yhteydessä alusten ilmatorjuntaa piti vahvistaa neljällä kaksiputkisella 40 millimetrin tykillä, mutta sitä ei toteutettu. Todellisuudessa alusten aseistusta vahvennettiin erilaisilla 20 ja 40 millimetrien tykkien kokoonpanoilla, joista yleisin oli neljän neliputkisen ja kuuden kaksiputkisen 40 millimetrin ja kymmenen kaksiputkisen 20 millimetrin tykin yhdistelmä.


title: Brooklyn-luokka

text: Neljä luokan alusta tilattiin osana vuoden 1933 lisäohjelmaa. Lisäksi kolme alusta tilattiin vuoden 1934 laivasto-ohjelmassa. Lisäksi kaksi alusta päätettiin tilata, kun kahden Omaha-luokan aluksen korvaamiseksi. Kaksi viimeistä alusta poikkesivat edeltäneistä aluksista ja toisinaan esitetään omana luokkanaan.


title: The Way of the Exploding Guitar

text: The Way of the Exploding Guitar on kitaristi Mr. Fastfingerin vuonna 2009 julkaistu esikoisalbumi. Kitarainstrumentaalimusiikkia voi luonnehtia hard rockiksi.


title: The Way of the Exploding Guitar

text: Albumin nauhoitus saatiin päätökseen marraskuussa 2008. "The Way of the Exploding Guitar" nauttii kansainvälisestä kulttimaineesta, ja keräsi loistavia arvosteluja niin suomessa kuin maailmallakin . Kappale "Epic" sai arvostusta ja se julkaistiin myös Mad Guitar Recordsin kokoelma-albumilla "Melodic Soloists".


title: Kirjokorte

text: Kirjokorte ("Equisetum variegatum") on pohjoisella pallonpuoliskolla tavattava yhtäläisitiöinen kortekasvi. Suomessa laji on tavanomainen Lapissa, mutta rauhoitettu Ahvenanmaalla.


title: Kirjokorte

text: Kirjokorte kasvaa 10–30 senttimetriä korkeaksi. Kasvin maavarsisto leviää laajalle. Siitä nousevat, ryhmissä kasvavat suorat varret ovat nivelikkäitä, jäykkiä ja kohenevatyvisiä. Varret ovat halkaisijaltaan 1–2,5 mm paksuja ja niiden keskiontelo on pieni. Keskiontelon ympärillä on sivuonteloita. Varressa on harjuja ja syviä uurteita 6–8 kappaletta, ja lisäksi harjujen selässä on matala mutta selvä uurre. Lehdet ovat yhdyskasvuisia ja kasvavat vähäisinä kiehkuroina muodostaen varren ympärille hammasreunaisia tuppia. Tupet ovat ainakin yläosasta mustia ja 6–8 hampaisia. Hampaat ovat pysyviä, äimäkärkisiä, lyhyehköjä ja helposti katkeavia. Käpymäinen itiötähkä sijaitsee lähes latvatupen sisällä. Itiöpesäkkeet ovat perällisten, kuusikulmaisten kilpien alapinnalla. Kirjokortteen itiöt kehittyvät Suomessa heinä-syyskuussa. Kasvin vihreä alkeisvarsikko on kaksikotinen, liuskainen ja maanpäällinen.


title: Kirjokorte

text: Kirjokorte voi risteytyä kangaskortteen ("E. hyemale") kanssa. Risteymää kutsutaan nimellä kuusamonkorte ("E. hyemale" x "variegatum"). Risteymän tupet ovat pitkiä ja mustia.


title: Kirjokorte

text: Kirjokortetta tavataan laajalla alueella pohjoisella pallonpuoliskolla. Euroopassa lajia kasvaa erityisesti Keski- ja Pohjois-Euroopan vuoristoseuduilla mutta paikoitellen myös alavimmilla alueilla. Runsaimmillaan laji on Alpeilla, Karpaateilla, Skotlannissa, Irlannissa, Skandeilla ja Islannissa. Levinneisyysalue jatkuu katkonaisena Uralille ja edelleen Siperiaan, Alaskaan, Kanadaan, Yhdysvaltojen pohjoisosiin ja Grönlantiin. Suomessa kirjokorte on yleisimmillään Pohjois-Lapissa erityisesti Enontekiöllä Käsivarren alueella, Utsjoella ja Inarissa. Myös muualla Lapissa laji on paikoitellen yleinen. Kainuussa se on satunnainen. Lisäksi kirjokortetta tavataan muutamin paikoin Savossa, Kaakkois- ja Etelä-Suomessa sekä Ahvenanmaalla.


title: Kirjokorte

text: Kirjokorte on pääasiassa vuoristoalueiden ja tundran laji. Suomessa se kasvaa purojen ja jokien sorarannoilla, ohutturpeisilla, lettomaisilla soilla, lähteiköillä, tihkupinnoilla, kosteilla niityillä, sorakuopissa ja kalkkilouhoksilla. Laji on kalkinsuosija.


title: Kitaibaraki

text: Kitaibaraki () on kaupunki Ibarakin prefektuurissa Japanissa. Kaupungissa on 43 650 asukasta (2016) ja sen pinta-ala on 186,55 neliökilometriä. Kaupunki sijaitsee nimensä (”Pohjois-Ibaraki”) mukaisesti prefektuurin pohjoisosassa Tyynen valtameren rannalla ja rajautuu pohjoisessa Fukushiman prefektuuriin.


title: Kitaibaraki

text: Kaupunkia palvelee JR Eastin Jōban-linja.


title: Koga (Ibaraki)

text: Koga () on kaupunki Ibarakin prefektuurissa Japanissa. Kaupungissa on 144 715 asukasta (2016) ja sen pinta-ala on 123,58 neliökilometriä. Kaupunki sijaitsee sisämaassa prefektuurin länsiosassa ja rajautuu lännessä Saitaman prefektuuriin sekä pohjoisessa Tochigin prefektuuriin.


title: Koga (Ibaraki)

text: Kaupunkia palvelevat JR Eastin Tōhoku-päälinja ja Tōbu-rautateiden Nikkō-linja, jonka asema on viereisen Kazon kaupungin puolella. Tōhoku Shinkansen kulkee kaupungin alueen läpi.


title: Koga

text: Koga tai Kōga voi tarkoittaa:


title: Kike Sola

text: Enrique ”Kike” Sola Clemente (s. 25. helmikuuta 1986 Cascante, Espanja) on espanjalainen jalkapalloilija. Hän edustaa englantilaista Middlesbroughia ja on pelipaikaltaan hyökkääjä.


title: Kike Sola

text: Sola on Osasunan junioriakatemian kasvatti. Ensiesiintymisensä edustusjoukkueessa hän teki 9. kesäkuuta 2007 ottelussa Real Betisiä vastaan. Sola onnistui avaamaan maalitilinsä myös samaisessa ottelussa, kun hän onnistui kahdesti maalinteossa lopulta selvään 5–0-vierasvoittoon päättyneessä ottelussa.


title: Kike Sola

text: 16. heinäkuuta 2009 hän siirtyi lainasopimuksella Numanciaan kaudeksi 2009–2010 vähäisen peliajan johdosta. Osana kauppaa Carlos Aranda siirtyi toiseen suuntaan pysyvällä siirrolla. 18. tammikuuta 2010 lainasopimus sorialaisseuran kanssa kuitenkin purettiin, jonka jälkeen hän siirtyi loppukauden kestävällä sopimuksella kreikkalaisseura Levadiakosiin.


title: Kike Sola

text: Kaudella 2010–2011 hänen asemansa Osasunassa vaikeutui, kun navarralaisseura hankki kesän siirtoikkunan aikana hyökkääjä Dejan Lekićin jo aikaisemmin joukkueessa olleiden Carlos Arandan ja Walter Pandianin lisäksi. Hän aloitti kauden joukkueen neloshyökkääjänä, mutta onnistui lopulta myös saamaan vastuuta kauden jälkimmäisellä puoliskolla muiden loukkaantumisien takia.


title: Uinti kesäolympialaisissa 1952 – naisten 100 metrin vapaauinti

text: Naisten 100 metrin vapaauintiin Helsingin olympiakisoissa osallistui 41 uimaria 19 eri maasta. Kilpailu suoritettiin kolmessa vaiheessa. Alkueristä selvisi 16 nopeinta välieriin ja välierien kahdeksan parasta finaaliin. Kilpailu käytiin 26. -28. heinäkuuta Helsingin uimastadionilla. Unkarin Judit Temes ui alkuerissä olympiaennätyksen 1.05,5, mutta sai finaalissa tyytyä pronssimitaliin. Olympiavoiton vei maannainen Katalin Szöke.


title: Lil Armstrong

text: Lillian Beatrice ”Lil” Armstrong (), o.s. Hardin, oli yhdysvaltalainen pianisti, laulaja, säveltäjä ja orkesterinjohtaja. Hän johti omia yhtyeitään Chicagossa ja osallistui King Oliverin ja Louis Armstrongin merkittäviin nauhoituksiin 1920-luvulla. Hän oli naimisissa Armstrongin kanssa vuodesta 1924 vuoteen 1938.


title: Lil Armstrong

text: Lillian Hardin syntyi 3. helmikuuta 1898 Memphisissä lähellä Beale Streetiä, joka oli tärkeä jazz- ja bluesmusiikin alkuaikojen keskus. Hän aloitti urkujen soiton opettelemisen kuusivuotiaana, ja myöhemmin soitin vaihtui pianoon. 16-vuotiaana hän voitti koulun musiikkikilpailun, mikä rohkaisi häntä pyrkimään muusikon uralle. Hänen äitinsä kuitenkin pelkäsi musiikin johtavan tyttären paheelliseen elämään; erityisesti hän vieroksui bluesia, jota piti ”paholaisen musiikkina”. Äiti lähetti Lillianin vuodeksi yliopistoon Nashvilleen, ja kun tämä palattuaan jatkoi pianon soittoa, äiti päätti muuttaa pois kaupungista suojellakseen tytärtään Memphisin musiikkivaikutteilta. He muuttivat Chicagoon vuonna 1917.


title: Lil Armstrong

text: Nuorena Hardin työskenteli musiikkiliikkeessä Chicagossa. Vaikka hän tiesi haluavansa muusikoksi, hänen oli vaikea löytää yhtyettä itselleen. Ajan jazzorkestereissa oli usein naislaulajia, mutta nainen soittamassa instrumenttia yhtyeessä oli harvinaisempi näky. Lopulta Hardinin palkkasi New Orleans Creole Jazz Bandin johtaja Lawrence Duché. Hardin soitti myös Sugar Johnny’s Creole Orchestra- ja Freddie Keppard’s Original Creole Orchestra -yhtyeissä ja myöhemmin perusti oman yhtyeensä, joka soitti Chicagon Dreamland Caféssa. ”Hot Miss Lil” -nimellä esiintyneestä Hardinista tuli nopeasti tuttu näky Chicagon yöelämässä, ja hän pääsi soittamaan monien ajan huippunimien kuten Joe ”King” Oliverin ja Alberta Hunterin kanssa.


title: Lil Armstrong

text: Hardin muutti Oliverin johtaman King Oliver’s Crole Jazz Bandin mukana San Franciscoon, mutta palasi puolen vuoden jälkeen takaisin koti-ikävän takia. Hän oli lyhyen ajan naimisissa laulaja Jimmy Johnsonin kanssa, mutta avioliitto kärsi Hardinin jatkuvasta matkustelusta aiheutuvista ongelmista. Kun King Oliver palasi yhtyeineen Chicagoon, hän pyysi Hardinia palaamaan kokoonpanoon. Hardin nauhoitti ensimmäisen kerran yhtyeen kanssa vuonna 1923.


title: Lil Armstrong

text: Oliverin yhtyeessä Hardin tutustui trumpetisti Louis Armstrongiin, joka ihastui häneen välittömästi. Hardin oli Armstrongin tavatessaan vielä naimisissa Johnsonin kanssa, mutta erottuaan tästä hän alkoi seurustella Armstrongin kanssa. Pari meni naimisiin vuonna 1924 kahden vuoden seurustelun jälkeen. Hardin opetti Armstrongin lukemaan nuottikirjoitusta ja sävelsi tai sovitti monet tämän kappaleista. Hän kannusti Armstrongia lähtemään Oliverin yhtyeestä, jossa tämä joutui tyytymään kakkostrumpetistin rooliin. Armstrong lähtikin vastahakoisesti yhtyeestä ja sai paikan Fletcher Hendersonin Black Swan Troubadours -kokoonpanon ykköstrumpetistina New Yorkissa. Myöhemmin Armstrong soitti vaimonsa Dreamland Syncopators -yhtyeessä 75 dollarin viikkopalkalla, mikä tuohon aikaan oli suuri summa mustalle esiintyjälle.


title: Lil Armstrong

text: Vuonna 1925 Lil Armstrong osallistui miehensä OKeh-levy-yhtiölle nimellä ”Louis Armstrong and His Hot Five” tekemiin nauhoituksiin. Repertuaariin kuului neljä Lil Armstrongin säveltämää kappaletta, mukaan lukien ”Struttin’ with Some Barbecue”. Sekä Hot Fiven että myöhemmin muodostetun Hot Seven -ryhmän tekemät nauhoitteet vaikuttivat voimakkaasti jazzin improvisointityylin kehittymiseen.


title: Lil Armstrong

text: Armstrong pääsi jatkamaan klassisen musiikin opintojaan Chicagon yliopiston musiikkikouluun Chicago College of Musiciin. Hän sai vuonna 1928 opettajan pätevyyden. Hän jatkoi opiskelua New York College of Musicissa ja sai maisteritason tutkintonsa valmiiksi vuonna 1929. Hän esiintyi Broadway-näytelmissä "Hot Chocolates" ja "Shuffle Along".


title: Lil Armstrong

text: Erottuaan Louis Armstrongista vuonna 1938 Lil haastoi tämän oikeuteen oikeudesta tälle säveltämiensä kappaleiden rojalteihin. Hän hyödynsi ex-miehensä kuuluisuutta markkinoimalla itseään ”rouva Louis Armstrongina” myöhemmällä urallaan.


title: Lil Armstrong

text: 1930-luvun lopulla Armstrong nauhoitti 26 kappaletta omalla yhtyeellään Decca-levy-yhtiölle, laulaen suurimman osan kappaleista itse. Vaikka Armstrongin suosio oli myöhemmällä uralla vaatimattomampaa, hän soitti yhä aktiivisesti Chicagossa ja nauhoitti silloin tällöin kappaleita vanhojen New Orleansin ja Chicagon jazzsoittajien, kuten Johnny Doddsin, Red Allenin, Lonnie Johnsonin ja Sidney Bechetin, kanssa. Hän nauhoitti Decca-levy-yhtiölle vuosina 1940 ja 1947 ja teki viimeisen nauhoituksensa vuonna 1963. Vuonna 1940 hän avasi Chicagossa Swing Shack -nimisen ravintolan.


title: Lil Armstrong

text: Vuosina 1952–1953 Armstrong kävi Euroopassa menestyksekkäällä kiertueella. Hän ei kuitenkaan palattuaan onnistunut saavuttamaan kotimaassaan samanlaista suosiota kuin menestysvuosinaan 1920- ja 1930-luvulla, koska musiikkielämä ja yleisön odotukset olivat muuttuneet. 1960-luvulla hän esiintyi enää satunnaisesti yleisölle.


title: Lil Armstrong

text: Lil Armstrong kuoli sydänkohtaukseen Chicagossa 27. elokuuta 1971 soittaessaan ”St. Louis Blues” -kappaletta Louis Armstrongin kuoleman jälkeen järjestetyssä tribuuttikonsertissa.